World Junior Athletics Championship Gai Raajjeyge Himna Vaadhakurany - Vaguthu\n5 މަސް ކުރިން ( ޖުލައި 26, 2021 )\nކެންޔާގެ ނެއިރޯބީގައި އަންނަ މަހު ބާއްވާ 20 އަހަރުންދަށުގެ ދުނިޔޭގެ އެތްލެޓިކްސް ޗެމްޕިއަންޝިޕުގައި ވާދަކުރާ އެތްލީޓަކަށް ރާއްޖޭގެ އުއްމީދީ ދުވުންތެރިޔާ އާއިޝަަތު ހިމްނާ ހަސަން ހޮވިއްޖެ އެވެ.\nއަންނަ މަހުގެ 17 އިން 22 ގެ ނިޔަލަށް ބާއްވާ މި މުބާރާތުގައި ހިމްނާ ވާދަކުރާއިރު އޭނާއަކީ ރާއްޖޭގެ އެތްލެޓިކްސްގެ އަންހެން ބައިގައި ބޮޑެތި ކުރިއެރުންތަކެއް ހޯދާފައިވާ އެތްލީޓެކެވެ. ސްކޫލް ދައުރުން ފެށިގެން އޭނާ ވަނީ ގިނަ ކާމިޔާބީތަކެއް ހޯދާފައެވެ.\nހިމްނާ ވަނީ 2019 ވަނަ އަހަރުގެ ކަލާސް އެވޯޑް ހޯދާފަައެވެ. އަދި ރާއްޖޭގެ ތިން ރެކޯޑެއްވެސް އޭނާ ހަދާފައިވެއެވެ. އެއީ 2018 އަދި 2019 ވަނަ އަހަރު ހެދި 400 މީޓަރު ދުވުމުގެ ގައުމީ ރެކޯޑާއި 400 މީޓަރު ދުވުމުގެ ގައުމީ ޖޫނިއާ ރެކޯޑާއި 400 މީޓަރު ދުވުމުން ގައުމީ ޔޫތު ރެކޯޑެވެ.\nބައިނަލްއަޤްވާމީ ގިނަ މުބާރާތްތަކެއްގައި ވެސް ހިމްނާ މިހާތަނަށް ވަނީ ރާއްޖެ ތަމްސީލުކޮށްފައެވެ. އެގޮތުން 2018 ވަނަ އަހަރު ވޯލްޑް ޖޫނިއާ ޗެމްޕިއަންޝިޕާއި އޭޝިއަން ޖޫނިއާ ޗެމްޕިއަންޝިޕްގެ އިތުރުން ސައުތު އޭޝިއަން ޔޫތު ޗެމްޕިއަންޝިޕް އަދި އޭޝިއަން ގޭމްސްގައި ހިމްނާ ވާދަކުރި އެވެ.\nއަދި އޭގެފަހުން 2019 ވަނަ އަހަރު ހިމްނާ ވަނީ ވޯލްޑް ޗެމްޕިއަންޝިޕްގެ އިތުރުން އޭޝިއަން ޔޫތު ޗެމްޕިއަންޝިޕާއި އިންޑިއަން އޯޝަން އައިލެންޑް ގޭމްސް (އައިއޯއައިޖީ) އަދި ސައުތު އޭޝިއަން ގޭމްސްގައި ވާދަކޮށްފައެވެ.\nޖުލައި 26, 2021 15:10\nބެސްޓް އޮފް ލަކް


Amira fiyavai ehen memberun vakikuran committee in ninmaifi\nސިވިލް ސާވިސް ކޮމިޝަން (ސީއެސްސީ) ގެ މެންބަރު ފާތިމަތު އާމިރާ -- ފޮޓޯ: އަވަސް ފައިލް\nސިވިލް ސާވިސް ކޮމިޝަން (ސީއެސްސީ) ގެ މެންބަރުންގެ ތެރެއިން ފާތިމަތު އާމިރާ ފިޔަވައި އެހެން މެންބަރުން އެ ކޮމިޝަނުން ވަކި ކުރުމަށް ރައްޔިތުންގެ މަޖިލީހުގެ މިނިވަން މުއައްސަސާތަކުގެ ކޮމިޓީން މިއަދު ފާސްކޮށްފި އެވެ.\nސީއެސްސީގައި އާމިރާގެ އިތުރުން ދެން ތިއްބަވަނީ އެ ކޮމިޝަން ރައީސް އަލީ ޝަމީމް އާއި ނައިބު ރައީސް ޝަހީދު މުހައްމަދާއި ޒަކަރިއްޔާ ހުސައިން އަދި އިބްރާހިމް ޝަހީގު އެވެ. މި މެންބަރުން ވަކިކުރަން ކޮމިޓީގެ މެންބަރުންގެ އަޣުލަބިއްޔަތުން ފާސްކުރި އެވެ.\nކޮމިޓީން ވަކިނުކުރަން ނިންމި އާމިރާއަކީ މަޖިލީހުގެއެ ކޮމިޓީގެ މުގައްރިރު، އައްޑޫ މީދޫ ދާއިރާގެ މެންބަރު ރޮޒައިނާ އާދަމްގެ ބޮޑު ދައިތަ އެވެ. ނަމަވެސް ކޮމިޓީގައި ނެގި ވޯޓުގައި އޭނާ ބައިވެރިވެވަޑައެއް ނުގަންނަވަ އެވެ. ކޮމިޓީގެ ރިޔާސަތުގައި ވެސް އިންނެވީ ނައިބު މުގައްރިރު، ގަލޮޅު ދެކުނު ދާއިރާގެ މެންބަރު މީކާއީލް އަހުމަދު ނަސީމެވެ.\nކޮމިޓީގެ ބައްދަލުވުމުގައި އާމިރާ ވަކިކުރަން ޖެހޭ ސަބަބެއް ނެތް ކަމަށް ވިދާޅުވެ ހުށަހެޅުއްވީ ހެންވޭރު ދެކުނު ދާއިރާގެ މެންބަރު ހުސައިން ޝަހީމް (އަނދުން ހުސައިން) އެވެ. އަނދުންގެ ހުށަހެޅުއްވުން ފާސްވީ ފަސް މެންބަރުންގެ ވޯޓުންނެވެ. ހަތަރު މެންބަރަކު އެ ގޮތަށް ފާސްކުރަން ނުފެންނަ ކަމަށް ވޯޓު ދެއްވި އެވެ.\nސީއެސްސީގެ ފަސް މެންބަރުންގެ ތެރެއިން ހަތަރު މެންބަރަކު ވަކިކުރަން ކޮމިޓީން ނިންމިއިރު، މި ކަމުގައި ފަހު ގޮތެއް ނިމޭނީ މަޖިލީހުގެ ތަޅުމުގައި ނަގާ ވޯޓުންނެވެ. އެ ވޯޓު ނެގުމުގެ ކުރިން މައްސަލަ ދިރާސާކޮށް ކޮމިޓީން އެކުލަވާލާ ރިޕޯޓަށް ވެސް ތަޅުމުގައި ބަހުސެއް ކުރާނެ އެވެ.\nމި ސަރުކާރުގެ ވަޒީރުން ވަނީ ސީއެސްސީގެ ފަރާތުން ސަރުކާރުގެ ވުޒާރާތަކަށް އެއްބާރުލުން ނުލިބޭ ކަމުގެ ޝަކުވާ ކުރައްވައިފަ އެވެ. އެ މައްސަލާގައި މިނިވަން މުއައްސަސާތަކުގެ ކޮމިޓީއަށް ހުރިހާ ވަޒީރުން ހާޒިރު ވެސް ކުރި އެވެ. އެއީ މި މަޖިލީހުގައި އެއް ކޮމިޓީއަކަށް އެއް ފަހަރާ މިހާތަނަށް ހުރިހާ ވަޒީރުން ހާޒިރު ކުރި ހަމައެކަނި ފަހަރެވެ.


Dhagandey ge2landun Fehendhoo balikoh TC kuriah\nދަގަނޑޭގެ ދެ ލަނޑުން ފެހެންދޫ ބަލިކޮށް ޓީސީ ކުރިއަށް\nއަޝްފާގް، ފެހެންދުއާ ދެކޮޅަށް ޓީސީއަށް ދެ ލަނޑު ޖަހައިދިން\nއަލީ އަޝްފާގް (ދަގަނޑޭ) ގެ ކާމިޔާބު ކުރި ދެ ލަނޑާއެކު ފެހެންދޫގެ މައްޗަށް 3-0 ގެ ނަތީޖާއަކުން ކާމިޔާބު ހޯދައި، ދިވެހި ޕްރިމިއާ ލީގްގެ ތާޗަލުގެ ކުރިއަށް ޓީސީ ޖެހިލައިފި އެވެ.\nލީގް ތާވަލުގެ އެއް ވަނަ އަށް ޓީސީ ޖެހިލީ ކުޅުނު ދެ މެޗުވެސް ކާމިޔާބު ކޮށްގެންނެވެ. މެޗަށް ނިކުތުމުގެ ކުރިން، އެއް ވަނައިގައި އޮތީ، އެންމެ ފަހުގެ ޗެމްޕިއަން ނިއު ރޭޑިއަންޓެވެ. އެންމެ ފަހު އީގަލްސްއާ ދެކޮޅަށް ނިއު މޮޅު ނުވުމުން ޕޮއިންޓް ގޮތުން އެ ޓީމު ވަނީ ޓީސީއަށް ވުރެ ފަހަތަށް ވެއްޓިފަ އެވެ. ނިއު ރޭޑިއަންޓް އޮތީ ދެ ވަނައިގަ އެވެ.\nޓީސީން އެންމެ ފަހުން، ނިލަންދުއާ ދެކޮޅަށް ކުޅުނު މެޗުގައިވެސް އަޝްފާގް ވަނީ ދެ ލަނޑު ޖަހާފަ އެވެ. އެ މެޗު ޓީސީ ކާމިޔާބު ކުރީ 6-1 ތަފާތު ބޮޑު ނަތީޖާ އަކުންނެވެ.\nފެހެންދޫއާ ދެކޮޅަށް ތަފާތު ބޮޑު ނަތީޖާއެއް ހޯދަން އުނދަގޫ ވާނެ ކަން، ވިކްޓަރީއާ ދެކޮޅަށް ކުޅުނު މެޗުން އެނގިގެން ދިޔަ އެވެ. މުޅި ޓީމު ޑިފެންސަށް ފައިބައިތިބެ، ފެހެންދޫ ވަނީ ވިކްޓަރީން ލަނޑެއް ޖެހިޔަ ނުދީ ހިފަހައްޓާފަ އެވެ.\nޓީސީއާ ދެކޮޅަށް ކުޅުނީވެސް އެ އެފޯމިއުލާ ބޭނުން ކޮށްގެންނެވެ. ނަމަވެސް މެޗުގެ 23 ވަނަ މިނެޓްގައި އަޝްފާގް ވަނީ ފެހެންދޫގެ ގޯލް ހުޅުވާފަ އެވެ. އޭރިއާގެ އަރިމަތިން، އޭރިއާގެ ބޭރުން އަހްމަދު ސާމިރު ނަގައިދިން ބޯޅަ އޭރިއާ ތެރޭގައި ހުހަށް ހުރެފައި އަޝްފާގް ވަނީ ގޯލްގެ ކަނަށް ބޮޅަ ފޮނުވާލާފަ އެވެ.\nޓީސީގެ ދެ ވަނަ ލަނޑު އިބްރާހިމް މަހްދީ ހުސައިން (ހަބޭސް އިއްބެ) ކާމިޔާބު ކުރީ، މެޗުގެ 77 ވަނަ މިނެޓްގައި އިޝާން އިބްރާހިމް ސައްޓު ނަގައިދިން ބޯޅަ ގޯލް ތެރެއަށް ވައްދާލައިގެންނެވެ. މިފަހަރުވެސް، ފެހެންދޫގެ ކުޅުންތެރިންނަށް ތިބެވުނީ ބޯޅައަށް އަރާ ހުރި ކުޅުންތެރިޔާ މާކުނުކޮށެވެ.\nޓީސީގެ ތިންވަނަ ލަނޑު އަޝްފާގް ކާމިޔާބު ކުރީ، މެޗުގެ 81 ވަނަ މިނެޓްގައި ސައްޓު ނަގައިދިން ބޯޅަ ބޮލުން ގޯލްތެރެއަށް ފޮނުވާލައިގެންނެވެ.\nދިވެހި ޕްރެމިއާ ލީގް ޓީސީ އަލީ އަޝްފާގު (ދަގަނޑޭ)


Sony in PS5dhakkaalaifi – adduLIVE\nސޮނީ އިން ޕީއެސް5ދައްކާލައިފި\nJun 12, 2020, 14:51 އަމީރާ\nސޮނީ އިން އެ ކުންފުނީގެ އާ ޕީއެސް5ދައްކާލައިފިއެވެ.\nއެގޮތުނުން ސޮނީގެ ނެކްސްޓް ޖެނެރޭޝަން ގޭމިންގ ކޮންސޯލުގެ ދެ ވައްތަރެއް ވަނީ ދައްކާލާފައެވެ. ފުރަތަމަ ވައްތަރަކީ އެހެން ޕީއެސްގެ ގޭމުތައް ކުޅޭ ހެން ޑިސްކު ލައްވައިގެން ކުޅެވޭ ވައްތަރެކެވެ. އަދި އަނެއް ވައްތަރަކީ އިންޓަނެޓުން ގޭމުތައް ޑައުންލޯޑް ކޮށްގެން ކުޅެވޭ ޑިޖިޓަލް އެޑިޝަން އެކެވެ.\nމި ގޭމިންގ ކޮންސޯލާ އެއްކޮށް، ސޮނީ އިން ވަނީ މީގައި ކުޅެވޭނެ ގޭމުތައް ވެސް ދައްކާލާފައެވެ. އެގޮތުން، ރެޒިޑެންޓް އީވިލް ވިލެޖު، ގްރޭންޑް ޓުރިސްމޯ 7، ރެޗެޓް & ކްލޭންކް: ރިފްޓް އެޕަރޓް، ހޮރައިޒަން 2: ފޯރބިޑެން ވެސްޓް ގެ އިތުރުން ސްޕައިޑަރ މޭން: މައިލްސް އެންޑް މޮރޭލްސް ފަދަ ގޭމު ތައް ހިމެނެއެވެ.\nމިއާއެކު، އެކުންފުނިން ޕީއެސް5ގެ އެކިއެކި އެކްސެސަރީތައް ވެސް ވަނީ ދައްކާލާފައެވެ. މީގެ ތެރޭގައި، ވަޔަރ ލެސް ޗާޖަރ، ޑުއަލް ސެންސް ކޮންޓްރޯލަރ، އަދި މީޑިއާ ރިމޯޓް ކޮންޓްރޯލުގެ އިތުރުން 3-ޑީ ސަޕޯޓު ހެޑްފޯނުވެސް ހިމެނެއެވެ.\nސޮނީ އިން ޕީއެސް5ގެ އަގާއި، ލޯންޗު ކުރާނެ ތާރީޚެއް އަދި ހާމަ ކޮށްފައި ނުވެއެވެ. ނަމަވެސް އެކުންފުނިން ބުނާ ގޮތުގައި މި އަހަރު ނިމުމުގެ ކުރިން ޕީއެސް5ލޯންޗު ކުރެވިގެން ދާނެއެވެ.


Ras Online - އަމާޒަކީ ޒުވާނުންނަށް ރަނގަޅު އާމްދަނީ ލިބޭނެ މަގުތައް ފަހިކޮށްދިނުން: ނާއިބް ރައީސް\nޒަހީނުއްދީން ސަޢީދު 22 އޮކްޓޯބަރު 2021 - 19:45\nސަރުކާރުގެ އަމާޒަކީ ޒުވާނުންނަށް ރަނގަޅު އާމްދަނީ ލިބޭނެ މަގުތައް ފަހިކޮށްދިނުންކަމަށް ނާއިބް ރައީސް ފައިސަލް ނަސީމު މިއަދު ވިދާޅުވެއްޖެއެވެ.\nނާއިބް ރައީސް ފައިސަލް ނަސީމް މިހެން ވިދާޅުވީ މިއަދު ފާހަގަކުރާ ޒުވާނުންގެ ދުވަހުގެ މުނާސަބަތުގައި ފޮނުއްވި ތަހުނިޔާގެ މެސެޖުގައެވެ. ނާއިބް ރައީސް ފައިސަލް ނަސީމް ވަނީ ގައުމު ބިނާކުރުމުގައި ޒުވާނުންގެ ހިއްސާ ފާހަގަ ކުރަށްވައި އެކަމަށް ޝުކުރު އަދާކުރައްވާފަ އެވެ.\n"ސަރުކާރުގެ އަމާޒަކީ ޒުވާނުންނަށް ފެންވަރު ރަނގަޅު ތައުލީމާ މަސަައްކަތުގެ ހުނަރާއި އާމްދަނީ ލިބޭނެ މަސައްކަތްތައް ހޯދައިދިނުމަށް މަގުފަހިކުރުން." ނާއިބް ރައީސް ވިދާޅުވިއެވެ.\nޒުވާނުންގެ ދުވަހުގެ ހެޔޮއެދުމާއި ތަހުނިޔާ އަރިސްކުރަން. ޤައުމު ބިނާކުރުމުގައި ޒުވާނުންގެ ހިއްސާއަށް ޝުކުރު ދަންނަވަން. މިސަރުކާރުގެ އަމާޒަކީ ޒުވާނުންނަށް ފެންވަރު ރަނގަޅު ތަޢުލީމާއި މަސައްކަތުގެ ހުނަރާއި ރަނގަޅު އާމްދަނީ ލިބޭނެ މަސައްކަތްތައް ހޯދައިދިނުމަށް މަގު ފަހިކުރުން.\n— Faisal Naseem (@FaisalNasym) October 22, 2021\nދެހާސް ވިނި ވަނަ އަހަރުން ފެށިގެން ކޮންމެ އަހަރެއްގެ އޮކްޓޫބަރު މަހުގެ 22 ވަނަ ދުވަސް ޒުވާނުންގެ ދުވަހުގެ ގޮތުގައި ފާހަގަކުރުމަށް ރައީސް އިބްރާހީމް މުހައްމަދު ސޯލިހު ވަނީ ހަމަޖައްސަވާފައެވެ.\nމިއަހަރުގެ ޒުވާނުންގެ ދުވަހުގެ ރަސްމީ ހަރަކާތްތައް ބާއްވާފައިވަނީ ކުޅުދުއްފުށީ ސިޓީގައެވެ. ޒުވާނުންގެ ދުވަހުގެ އެވޯޑް ދިނުމުގެ ރަސްމިއްޔާތު މިރޭ އެސިޓީގައި ބޭއްވުމަށް ވަނީ ހަމަޖެހިފައެވެ.\nއޮކްޓޫބަރު 22 އަކީ މީގެ 12 އަހަރު ކުރިން ރައްޔިތުންގެ ހާއްސަ މަޖިލީހުގެ 185 ވަނަ ޖަލްސާއިން، އުމުރުން 18 އަހަރުން މަތީގެ ކޮންމެ ދިވެހި ރައްޔިތަކަށްވެސް އިންތިހާބުތަކުގައްޔާއި، ރައްޔިތުންގެ ހިޔާލު ހޯދުމުގެ އާންމު ވޯޓުތަކުގައި ވޯޓު ދިނުމުގެ ހައްގާއި، އިންތިހާބުތަކުގައި، އެކިއެކި މަގާމުތަކަށް ކުރިމަތިލުމުގެ ހައްގާއި، އެ މީހަކު އަމިއްލައަށް ނުވަތަ އެމީހަކު މިނިވަންކަމާއެކު އިހްތިޔާރުކުރާ މަންދޫބުން މެދުވެރިކޮށް، ރައްޔިތުންގެ ކަންތައްތައް ހިންގުމުގައި ބައިވެރިވުމުގެ ހައްގު ލިބިދިނުމުގެ މާއްދާ ފާސްކުރި ތާރީހީ ދުވަހެވެ.\nސްރީލަންކަން އެއަރލައިންސްގެ ސީދާ ދަތުރުތައް ގަމަށް\n4 ޑިސެމްބަރު 2021 - 17:3


ރައީސުލްޖުމްހޫރިއްޔާ ތިމަރަފުށީ މަސްވެރިންނާ ވިޔަފާރިވެރިންނާ ބައްދަލުކުރައްވައި އެބޭފުޅުންގެ ކަންބޮޑުވުންތަކާއި ގުޅޭގޮތުން މަޝްވަރާކުރައްވައިފި - The President's Office\n17 އޮގަސްޓް 2021، ރިފަރެންސް: 2021-289\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް މިހާރު ތ. އަތޮޅަށް ކުރައްވަމުން ގެންދަވާ ދަތުރުފުޅުގައި ތިމަރަފުށީ މަސްވެރިންނާ ވިޔަފާރިވެރިންނާ މިރޭ ތިމަރަފުށީ ކައުންސިލް އިދާރާގެ ގޯތިތެރޭގައި ބައްދަލުކުރައްވައި އެބޭފުޅުންގެ ކަންބޮޑުވުންތައް އަޑުއައްސަވާ އެކަންކަމާ ގުޅޭގޮތުން މަޝްވަރާކުރައްވައިފިއެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާ ވަނީ ތ. އަތޮޅުގެ ތަރައްޤީއަށް ވަރަށް ގިނަ ކަންކަން ރާވައިފައިވާ ކަމަށާއި، ނަމަވެސް ކޮވިޑް ގެ ސަބަބުން ކަންކަން ކުރުމުގައި ގޮންޖެހުންތައް ހުރިކަން ފާހަގަ ކުރައްވައިފައެވެ. ޙާއްޞަކޮށް އެމަނިކުފާނު ވަނީ ކޮވިޑްގެ ސަބަބުން އިޤްތިޞާދަށް ލިބުނު ގެއްލުންތައް ކުޑަކޮށް، ކުދި އަދި މެދުފަންތީގެ ވިޔަފާރިތައް ކޮޅަށް ޖެހުމަަށް ސަރުކާރުން ގޮތްތަކެއް ފަހިކޮށްދެެއްވާފައިވާކަން ފާހަގަކުރައްވާފައެވެ. މިގޮތުން، ވިޔަފާރިތަކަށް އެސްޑީއެފްސީގެ ހުރި ލޯނުގެ ފުރުޞަތުތަކާ ގުޅެގޮތުން މަޢުލޫމާތު ފޯރުކޮށްދިނުމަށް އެސްޑީއެފްސީގެ ޓީމެއް ތިމަރަފުށްޓަށް ފޮނުވާދެއްވާނެކަމުގައި އެމަނުކުފާނު ވިދާޅުވިއެވެ. އަދި، މަސްވެރިކަމާ ގުޅޭގޮތުން ސަރުކާރުން ރާވާފައިވާ ކަންކަމާއި، ގުޅޭގޮތުން ވެސް އެމަނިކުފާނު ވަނީ ބައްދަލުވުމުގެ ބައިވެރިންނަށް ތަފްޞީލުތައް ދެއްވާފައެވެ. މިގޮތުން ތ. ފުނައްޑޫ އާ ގުޅޭގޮތުން ސަރުކާރުން ގެންގުޅުއްވާ ވިސްނުންފުޅާއި މަސް ކިރުމުގައި އަގަށް ގެނައި ބަދަލު މުރާޖަޢާކުރައްވާނެ ކަމުގައި އެމަނިކުފާނު ވިދާޅުވިއެވެ.\nމީގެ އިތުރުން ވެސް ރައީސުލްޖުމްހޫރިއްޔާ ވަނީ ކޮވިޑް ފެތުރުން ކުޑަކުރުމަށް ސަރުކާރުން ކުރައްވާ މަސައްކަތްތަކުގައި ރައްޔިތުންގެ އެއްބާރުލުން ބޭނުންވާކަމުގައި ވިދާޅުވެފައެވެ. އަދި އެމަނިކުފާނު ވަނީ ތިމަރަފުށީގެ އިޤްތިޞާދީ ޙަރަކާތްތައް އިތުރުކުރުމާ ބެހޭގޮތުން މަޝްވަރާކުރައްވައި ތިމަރަފުށީގެ ވިޔަފާރިވެރިންނާ މަސްވެރިންގެ ކަންބޮޑުވުންތައް އަޑުއައްސަވާފައެވެ.


އަނިލް އާއު ދަރިފުޅު ހާޝް.\n18 ފެބުރުއަރީ 2020 - 07:38\nމި ފިލްމަކީ ޕްރޮޑިއުސަރު ރޯނީ ސްކްރޫވާލާގެ ފިލްމު ކުންފުނި އާރްއެސްވީޕީ އަށް އަލަށް ޑައިރެކްޝަނަށް ނުކުންނަ ސަރްވޭޝް މެވާރާ ޑައިރެކްޓްކުރާ ފިލްމެކެވެ. ކަންގަނާ ވަނީ "ތޭޖާސް" އިން އޭނާ އަށް އިންޑިއާގެ އަސްކަރިއްޔާގައި މަސައްކަތްކުރާ މީހެއްގެ ރޯލް ކުޅެން ލިބުމުން މިއީ ވަރަށް ބޮޑު ޝަރަފެއް ކަމަށް ބުނެފަ އެވެ.\nމި ފިލްމަށް ތައްޔާރުވުމުގެ ގޮތުން އޭނާ ޕައިލެޓެއްގެ ޓްރޭނިންތަކެއް ވެސް ހަދަން ވަނީ ނިންމައިފަ އެވެ. ކަންގަނާ މި ވަގުތު އަންނަނީ ޖަޔަލަލީތާގެ ބައޮގްރަފިކަލް ޑްރާމާ "ތަލައިވީ" ގެ މަސައްކަތްކުރަމުންނެވެ.\n"ތޭޖާސް" އަކީ އަންނަ އަހަރުގެ އެޕްރީލް މަހުގެ ތެރޭގައި ސިނަމާތަކަށް ގެންނަން ތާވަލުކޮށްފައިވާ ފިލްމެކެވެ.\nމިދިޔަ މަހު ރިލީޒްކުރި "ޕަންގާ" އިން ފެނިގެން ދިޔަ ކަންގަނާ ސޮއިކޮށްފައިވާ ފިލްމުތަކުގެ ތެރޭގައި އޭނާ ވަރުގަދަ އެކްޝަން ކެރެކްޓާއަކުން ފެނިގެންދާ "ދާކަޅް" ވެސް ހިމެނެ އެވެ.\n"ދަ ބިގް ބުލް" އޮކްޓޯބަރުގައި\nއަބީޝެކް ބައްޗަން މިހާރު ކުޅެމުން އަންނަ ފިލްމުތަކުގެ ތެރޭގައި ހިމެނޭ "ދަ ބިގް ބުލް" މި އަހަރުގެ އޮކްޓޯބަރު މަހުގެ 23 ގައި ރިލީޒްކުރަން ނިންމައި، ފިލްމުގެ ޕޯސްޓަރެއް ވެސް ދައްކާލައިފި އެވެ.\nއަޖޭ ދޭވްގަން ޕްރޮޑިއުސަރެއްގެ ގޮތުގައި ހިއްސާވާ މި ފިލްމަކީ ކޫކީ ގުލާޓީ ޑައިރެކްޓްކުރާ ބައޮގްރަފިކަލް ފައިނޭންޝަލް ކްރައިމް-ޑްރާމާއެކެވެ. "ދަ ބިގް ބުލް" ގައި ކިޔައިދޭނީ 1990-2000 އަހަރުތަކުގެ ތެރޭގައި އިންޑިއާގެ ވިޔަފާރީގެ ބާޒާރުގައި ހަރުޝަދު މެހެތާ ކިޔާ ހިންގާފައިވާ ޖަރީމާތަކެއްގެ ވާހަކަ އެވެ.\nމި ފިލްމުގެ ބަތަލާ އަކީ އިލިއާނާ ޑި ކްރޫޒެވެ. އިތުރު ކާސްޓުންގެ ތެރޭގައި ނިކިތާ ދައްތާ، ސުމިތު ވިއާސް، ރާމް ކަޕޫރް އަދި ސޯހަމް ޝާހް ހިމެނެ އެވެ.\nއަބީޝެކް މި އަހަރު ފެނިގެންދާނެ ފުރަތަމަ ފިލްމަކީ ޑައިރެކްޓަރު އަނޫރާގް ބާސޫ އެޕްރީލް 24 ގައި ގެނެސްދޭ "ލޫޑޯ" އިންނެވެ. ބަތަލާ އައިޝްވާރިޔާ ރާއީގެ ފިރިމީހާ މިހާރު އަންނަނީ ޝާހްރުކް ޚާން ޕްރޮޑިއުސްކުރާ "ބޮބް ނިވާސް" ގެ މަސައްކަތް ވެސް ކުރަމުންނެވެ.\n"އަރެ ޕިޔާރު ކަރްލޭ" ގެ އާ ވާޝަނެއް\nކުރީގެ ވަރަށް މަޝްހޫރު ލަވައެއް ކަމަށްވާ "ޕިޔާރު ބިނަ ޗޭން ކަހަ ރޭ" ގެ އާ ވާޝަނެއް ފިލްމު "ޝުބް މަންގަލް ޒާދާ ސާވްދާން" ގައި ހިމަނައި، އޭގެ ވީޑިއޯ ދައްކާލައިފި އެވެ.\nފޯރިގަދަ ނެށުންތަކެއް ފެނިގެންދާ "އަރެ ޕިޔާރު ކަރް ލޭ" ލަވައިން ފެނިގެންދާނީ އަޔޫޝްމަން ކްރާނާ އާއި ޖިތެންތުރަ ކުމާރާއި ނީނާ ގުޕްތާ އާއި ގަޖްރާކް ރާއޯ އެވެ. "ޕިޔާރު ބިނަ ޗޭން ކަހަ ރޭ" އަކީ 1985 ގައި އަނިލް ކަޕޫރާއި އަމްރިތާ ސިންގް ކުޅުނު ފިލްމު "ސާހެބް" ގެ ލަވައެކެވެ.\nކުރީގެ ލަވައިގެ މިއުޒިކް ހަދައި، އެ ލަވަ ކިޔާފައި ވަނީ ބައްޕީ ލެހެރީ އާއި އެސް ޖަނަކީ އެވެ. އާ ލަވަ ކިޔާފައި ވަނީ ބައްޕީ އާއި އަޔޫޝްމަން ކްރާނާ އެވެ. މީގެ މިއުޒިކާ މި ފަހަރު ކުޅެފައި ވަނީ ތަނިޝްގް ބަގްޗީ އެވެ.\nހިތޭޝް ކެވަލިއާ ޑައިރެކްޓްކޮށްފައިވާ "ޝުބް މަންގަލް ޒާދާ ސާވްދާން" ސިނަމާތަކަށް އަންނާނީ އަންނަ ހުކުރު ދުވަހު އެވެ.\nއަނިލް އާއި ހާޝްގެ ފިލްމަށް ތައްޔާރު\nމީގެ ތިން އަހަރު ކުރިން އިއުލާންކުރި އިންޑިއާގެ ކުރީގެ ޝޫޓަރު އަބިނާވް ބިންދުރާގެ ބައޮގްރަފިކަލް ޑްރާމާގެ ޝޫޓިްނ ފެށުމަށް ތައްޔާރުވެއްޖެ އެވެ.\n#HeerazMafatia's #TheAbhinavBindraBiopic, starting @HarshKapoor_ to go on floors by the end of the year.@AnilKapoor @Abhinav_Bindra #SaiwynQuadras pic.twitter.com/ylE9VDDY6H\n— Box Office India (@boxofficeindia) February 16, 2020\nމި ފިލްމަކީ އަނިލް ކަޕޫރާއި އޭނާގެ ފިރިހެން ދަރިފުޅު ހާޝްވަރުދަން ކަޕޫރް އެކީގައި ފެނިގެންދާނެ ފިލްމެކެވެ.\nފިލްމުގައި ހާޝް، އަބިނާވްގެ ރޯލް ކުޅޭ އިރު، އޭނާގެ ބައްޕަގެ ރޯލް ކުޅޭނީ އަނިލް އެވެ. ފިލްމުގެ މަސައްކަތް މި އަހަރުގެ ފަހުކޮޅު ފަށަން ތައްޔާރުވަމުން އަންނަކަން އަނިލް ވަނީ ސޯޝަލް މީޑިއާގައި ވެސް ހިއްސާކޮށްފަ އެވެ.\nމީގެ ޑައިރެކްޓަރަކީ ހީރާޒް މާފަތިއާ އެވެ. ފިލްމުގެ ވާހަކަ ބިނާކުރަނީ އަބީނާވްގެ އޮޓޮބައޮގްރަފީ "އަ ޝޮޓް އެޓް ހިސްޓްރީ: މައި އޮބްސެސިވް ޖާނީ ޓު އޮލިމްޕިކް ގޯލްޑް އެންޑް ބިޔޯންޑް" އަށެވެ.\nހާޝް ބޮލީވުޑަށް ނުކުތީ 2016 ގައި ރިލީޒްކުރި "މިރުޒިޔާ" އިންނެވެ. އޭގެ ފަހުން އޭނާ ކުޅުނު ފިލްމަކީ 2018 ގެ "ބަވޭޝް ޖޯޝީ: ސުޕަހީރޯ" އެވެ.


Kelaa bandharu hedhumuge2vana fiyavaheege masakkai nimaalaifi\nކެލާ ބަނދަރު ހެދުމުގެ ދެވަނަ ފިޔަވަހީގެ މަސައްކަތް ނިންމާލައިފި--ފޮޓޯ:އެމްޓީސީސީ\nހއ. ކެލާގައި ޒަމާނީ ފެންވަރުގެ ބަނދަރެއް ތަރައްގީކުރަން ފެށި ދެވަނަ ފިޔަވަހީގެ މަސައްކަތް ނިންމާލައިފިއެވެ.\nމި މަސައްކަތް ހަވާލުކޮށްފައިވާ އެމްޓީސީސީން ބުނީ ބަނދަރުގެ މަސައްކަތް މި މަހުގެ9ވަނަ ދުވަހު އެއްކޮށް ނިންމާފައިވާ ކަމަށެވެ. މި މަސައްކަތަކީ މިނިސްޓްރީ އޮފް ހައުސިން އެންޑް އިންފްރާސްޓްރަކްޗާ އިން އެމްޓީސީސީއައި މިދިޔަ އަހަރުގެ ޖޫން މަހުގެ 30 ވަނަ ދުވަހު ހަވާލު ކުރި މަސައްކަތެކެވެ.\nޕްލޭނިންގެ މިނިސްޓްރީން އެމްޓީސީސީއާ ހަވާލުކޮށްގެން ކުރިއަށް ގެންދިޔަ މި މަޝްރޫޢުގެ އަމަލީ މަސައްކަތް ފަށާފައިވަނީ މިދިޔަ އަހަރުގެ ސެޕްޓެމްބަރު މަހުގެ 13 ވަނަ ދުވަހުއެވެ. 17.4 މިލިއަން ރުފިޔާގެ މި މަޝްރޫއު ނިންމުމަށް އެ ކުންފުންޏަށް ދިނީ 410 ދުވަހެވެ.\nއެމްޓީސީސީން އަންނަނީ ރާއްޖޭގެ އެކި ރަށްރަށުގެ ބަނދަރުގެ މަސައްކަތްކާއި ބިން ހިއްކުމުގެ ގިނަ މަޝްރޫއުތަކެއް ހިންގަމުންނެވެ. ރާއްޖޭގެ އުމްރާނީ ތަރައްޤީގެ ބައިވެރިއެއްގެ ގޮތުން އެ ކުންފުނިން ކުރިއަށްގެންދާ އެކި ކަހަލަ އުމްރާނީ ތަރައްޤީގެ މަޝްރޫއު ތެރެއިން ހއ. އަދި ހދ. އަތޮޅުގެ ހޯރަފުށި، އިހަވަންދޫ، ކެލާ، ހަނިމާދޫ އަދި ނެއްލައިދޫގައި ގިނަ މަޝްރޫއުތަކެއް ކުރިއަށް އެބަގެންދެއެވެ.


ކްރައިސްޓްޗަރޗް ހަމަލާދިން މީހާއަށް ހުކުމް ކުރަނީ\nAugust 24, 2020 11:56:08\nކްރައިސްޓްޗަރޗްގެ ދެ މިސްކިތަކަށް ހަމަލާދީފައިވަނީ މިދިޔަ އަހަރުގެ މާޗް މަހު\nނިއުޒިލެންޑްގެ ކްރައިސްޓްޗަރޗްގެ ދެ މިސްކިތަކަށް ހަމަލާދިން އޮސްޓްރޭލިއާގެ ބްރެންޓަން ޓެރަންޓަށް ހުކުމް ކުރަން ތައްޔާރުވެއްޖެއެވެ.\nއޭނާއަށް ހޯމަ ދުވަހުގެ ވަގުތެއްގައި ހުކުމްކުރަން ފަށާއިރު އޭނާއަށް އަންނަނީ އުމުރު ދުވަހުގެ ޖަލު ހުކުމެކެވެ. އޭނާ ވަނީ މި ހަމަލާދިން ކަމަށް ކޯޓުގައި އިއުތިރާފްވެފައެވެ. އޭނާގެ މައްޗަށް ނިއު ޒިލެންޑްގެ އިދާރާތަކުން އުފުލާފައިވަނީ 51 މީހަކު ގައްސަތުގައި މަރާލުމުގެ ދައުވާ އާއި 40 މީހަކު ގަސްތުގައި މަރާލަން އުޅުމާއި ޓެރަރިސްޓް ހަމަލާއެއް ދިނުމުގެ ދައުވާއެވެ.\nހޯމަ ދުވަހުން ފެށިގެން ހަތަރު ދުވަހުގެ މުއްދަތަކަށް އޭނާގެ މައްޗަށް ޝަރީއަތް ކުރިޔަށް ގެންދިޔުމަށް ނިންމާފައިވާއިރު އޭނާގެ މައްޗަށް ހުކުމް އިއްވާނީ ކްރައިސްޓްޗަރޗް ހައި ކޯޓްގެ ފަނޑިޔާރު ކެމެރަން މެންޑަރއެވެ. އޭނާއާ ދެކޮޅަށް 66 މީހަކު ހެކިބަސް ދޭއިރު މި މީހުންނަކީ އޭނާ ދިން ހަމަލާއިން ސަލާމަތްވި މީހުންނެވެ. ދެ މިސްކިތަކަށް ހަމަލާ ދިނުމާއި ގުޅިގެން އޭނާ ހައްޔަރުކުރީ މިދިޔަ އަހަރުގެ މާޗް މަހުގެ 15 ވަނަ ދުވަހުއެވެ.\nމީގެކުރިން ނިއު ޒިލެންޑްގެ ޕެރޯލްގެ ފުރުސަތު ނުދީ އެއްވެސް މީހަކު އުމުރަށް ޖަލަށް ލާފައެއް ނުވެއެވެ. އެހެން ނަމަވެސް މިފަހަރު ބެލެވޭ ގޮތުގައި އޭނާގެ މައްޗަށް އަންނާނީ ޕެރޯލްގެ ފުރުސަތު ނުލިބޭ ފަދަ އުމުރު ދުވަހުގެ ހުކުމެކެވެ.\nއޭނާގެ މިހަމަލާއާ ގުޅިގެން ނިއު ޒިލެންޑްގެ އާއްމު ރައްޔިތުންނަށް ހަތިޔާރު ނުގެންގުޅެވޭ ގޮތަށް ގާނޫނަށް ވަނީ ބަދަލު ގެނެސްފައެވެ.\nނިއު ޒިލެންޑް ކްރައިސްޓްޗަރޗް


Apartment in fenunee MNDF ge pistol eh viyas Nazim kuhverivaane : Dhaulaiy\nއެޕާޓްމެންޓުން ފެނުނީ ސިފައިންގެ ފިސްތޯލައެއް ވިޔަސް ނާޒިމް ކުށްވެރިވާނެ: ދައުލަތް\nހޯމް މިނިސްޓަރު އަމަރު ނަސީރު\nކުރީގެ ޕީޖީ މުހުތާޒު މުހުސިން\nކުރީގެ ކުރިމިނަލް ކޯޓުގެ އިސް ގާޒީ އަބްދުﷲ މުހައްމަދު\nކުރީގެ ސީޕީ ހުސެއިން ވަހީދު\nއާސިފު ކިޔާ ފުލުހެއް\nނާޒިމް ސުޕްރީމް ކޯޓުން ނެރެގެން ގެންދަނީ - އަވަސް ފޮޓޯ: މުހައްމަދު އަޒާން\nކުރީގެ ޑިފެންސް މިނިސްޓަރު މުހައްމަދު ނާޒިމްގެ ދިރިއުޅުއްވި އެޕާޓްމެންޓުން ފެނުނީ އެމްއެންޑީއެފްގެ ފިސްލޯތައެއް ކަމަށް ވިޔަސް ނާޒިމްގެ މައްޗަށް ކުށް ސާބިތުވާނެ ކަމަށް ދައުލަތުން ބުނެފި އެވެ. ދައުލަތުން ބުނީ، އެ ފިސްތޯލައަކީ އެމްއެންޑީއެފްގެ ފިސްތޯލައެއް ކަމެއް ސާބިތުކޮށްދެވިފައިވެސް ނުވާ ކަމަށެވެ.\nމި މައްސަލާގައި ކެޕްޓަން އަލީ އިހުސާން ހެކި ބަސް ދެމުން ކުރިން ވިދާޅުވެފައިވަނީ، ނާޒިމްގެ ގެއިން ފެނުނު ފިސްތޯލައަކީ އެމްއެންޑީއެފްގެ އެއްޗެއް ކަމަށް ވަރަށް ބޮޑަށް ގަބޫލުކުރެވޭ ކަމަށާއި ނަމަވެސް ޔަގީންނުވާ ކަމަށެވެ. އެކަން އިހުސާނަށް ޔަގީންކޮށްދެވިފައިނެތުމުން އެއީ އެމްއެންޑީއެފްގެ ފިސްތޯލައެއް ކަމަށް ނުބުނެވޭނެ ކަމަށް ދައުލަތުން ބުންޏެވެ. އެމްއެންޑީއެފްގެ ފިސްތޯލައަކަށް އެ ފިސްތޯލަވުމަކީ ނާޒިމަށް ކުށުން ބަރީއަވެވޭނެ ކަމެއް ނޫން ކަމަށް ވެސް ދައުލަތުން ބުންޏެވެ.\nނާޒިމްގެ ފަރާތުން ސުޕްރީމް ކޯޓުގައި އިލްތިމާސްކޮށްފައިވާ މި މައްސަލާގައި މިއަދު ބޭއްވި އަޑުއެހުމުގައި ދައުލަތުން ވަނީ ފުރަތަމަ އަޑުއެހުމުގައި ނާޒިމްގެ ފަރާތުން ފާހަގަކުރި ގިނަ ކަންތައްތަކަށް ޖަވާބުދީފަ އެވެ. ކްރިމިނަލް ކޯޓުން ނާޒިމް 11 އަހަރަށް ޖަލަށްލުމަށްކުރި ހުކުމާއި ހައިކޯޓުން އެ ހުކުމަށް ތާއީދުކޮށް ކުރި ހުކުމް ބާތިލުކޮށް ދިނުމަށް އެދި ނާޒިމްގެ ފަރާތުން ސުޕްރީމް ކޯޓަށް ހުށަހެޅި މައްސަލާގައި ނާޒިމްގެ ވަނީ ދަށު ކޯޓުން ނަގައިނުދިން ބައެއް ހެކިންގެ ހެކި ބަސް ނަގައިދިނުމަށް އެދިފަ އެވެ.\nހެކި ބަސް ނަގައިދިނުމަށް ނާޒިމް އެދުނު ފަރާތްތައް\nއުމަރު ނަސީރުގެ ހެކިބަސް ނަގައިދިނުމަށް އެދިފައިވަނީ ނާޒިމަށް އަދީބު އިންޒާރުދިންކަން ސާބިތުކުރުމަށެވެ. އަދީބާއި ސީޕީ އަދި މުހުތާޒުގެ ހެކި ބަސް ނަގައިދިނުމަށް އެދިފައިވަނީ ފުލުހުން ނާޒިމް ގެއަށް ވަނުމުގެ ކުރިން އެ ގޭގައި ފިސްތޯލައެއް އޮތްކަން އަދީބަށް އެނގުނު ގޮތް ސާބިތުކޮށްދޭށެވެ. އަބްދުﷲ ގާޒީގެ ހެކި ބަސް ނަގައިދިނުމަށް އެދުނީ، ދޮގު މައުލޫމާތުތަކެއް ދީގެން ނާޒިމްގެ ގެ ބަލާ ފާސްކުރުމަށް އަމުރެއް ނެރުނުކަން ސާބިތުކުރުމަށެވެ. އާސިފު ހާޒިރުކުރުމަށް އެދިފައިވަނީ ނާޒިމް ގެއަށް ފިސްތޯލަ ވެއްދީ އޭނާކަން ސާބިތުކުރުމަށެވެ.\nނާޒިމް ފާހަގަކުރި ބައެއް ނުކުތާތަކުގެ ތެރޭގައި ހަތިޔާރުން ފެނުނު ފިންގަޕްރިންޓަކީ ނާޒިމާއި ނާޒިމްގެ އަންހެނުން އަފާފުގެ ފިންގަޕްރިންޓް ނޫނެވެ. އެހެންކަމުން އޭގެން ފެނުނު ފިންގަޕްރިންޓަކީ ކާކުގެ ފިންގަޕްރިންޓެއްތޯ ބަލަންޖެހޭ ކަމަށް ނާޒިމްގެ ފަރާތުން ފާހަގަކުރި އެވެ. އަދި ބ. ހިބަޅިދޫއިން ފެނުނު ހަތިޔާރުގެ ސީރިއަލް ނަންބަރުތައް ފުހެލުމަށް ގެންގުޅެފައިވާ މެތަޑާއި އެ ދަވާދު ނާޒިމްގެ ގެއިން ފެނުނު ފިސްތޯލައިގެ ސީރިއަލް ނަންބަރު ފުހެލުމަށް ބޭނުންކޮށްފައިވާ ކަމަށް ވެސް ނާޒިމް ވަނީ ފާހަގަކޮށްފަ އެވެ.\nމި ނުކުތާތަކަށް ޖަވާބު ދެއްވަމުން މިއަދު ދައުލަތުގެ ވަކީލް ވިދާޅުވީ، މި މައްސަލާގައި ހެކި ބަސް ދީފައިވާ ކެޕްޓަން އިހުސާން އަލީގެ ހެކި ބަހުން ނާޒިމްގެ އެޕާޓްމެންޓުން ފެނުނު ފިސްތޯލަކީ އެމްއެންޑީއެފްގެ ފިސްތޯލައެއް ކަމަށް ވަރަށް ބޮޑަށް ގަބޫލުކުރެވޭ ކަމަށެވެ. ނަމަވެސް އެކަން ކަށަވަރުކުރެވިފައިނުވާ ކަމަށެވެ.\nދައުލަތުން ބުނީ ފިސްތޯލަ ފެނުނީ ނާޒިމްގެ ފުރިހަމަ ބާރު އޮތް ތަނަކުން ކަމަށާއި އެ ފިސްތޯލައަކީ ނާޒިމްގެ އެއްޗެއް ނޫންކަން ނުވަތަ އެހެން މީހެއްގެ އެއްޗެއްކަން ވެސް ނާޒިމަށް ސާބިތުކޮށްދެވިފައިނުވާ ކަމަށެވެ. މީގެއިތުރުން ނާޒިމްގެ ގެ ބަލާ ފާސްކުރި އޮޕަރޭޝަން ކުރިއަށް ގެންދެވީ އޭރުގެ ސީޕީ ހުސެއިން ވަހީދު އިސްކޮށް ހުންނަވައިގެން ކަމަށާއި އެއީ މައްސަލައެއް ނޫން ކަމަށެވެ.\nއޭގެއިތުރަށް އަދީބުގެ ހެކި ބަސް ނަގައިދިނުމަށް ދަށު ކޯޓުގައި ނާޒިމް އެދިފައިނުވާ ކަމަށް ދައުލަތުގެ ވަކީލް ވިދާޅުވި އެވެ. އަދި ނާޒިމްގެ ގެ ބަލާ ފާސްކުރުމަށް އަމުރު ނެރެފައިވަނީ އަދި ތަހުގީގުކުރިއަށް ގެންގޮސްފައިވަނީ ގާނޫނާ އެއްގޮތަށް ކަމަށް ވަކީލް ވިދާޅުވި އެވެ.\nދައުލަތުން ނާޒިމްގެ ފަރާތުން ފާހަގަކުރި ނުކުތާތަކަށް ޖަވާބުދާރީވުމުން، މައްސަލަ ބަލައިގަތުމާ މެދު ގޮތެއް ނިންމުމަށް ބޭއްވި އިޖުރާއީ އަޑުއެހުންތައް މިއަދު ވަނީ ނިންމާލާފަ އެވެ.\nކެޕްޓަން އިހުސާން ނާޒިމްގެ އެޕާޓްމެންޓުން ފެނުނު ފިސްތޯލައަކީ އެމްއެެންޑީއެފްގެ ފިސްތޯލައެއް ކަމަށް ގަބޫލުކުރެވޭ ކަމަށް ވިދާޅުވެފައިވާއިރު ނާޒިމްގެ އެޕާޓްމެންޓުން ހަތިޔާރު ފެނުމާ ގުޅިގެން ބަޑި ގުދަނުގެ ހާއްސަ އޮޑިޓެއް ވަނީ ކޮށްފައިވެ އެވެ. އެ އޮޑިޓާ ގުޅޭ ގޮތުން އަދީބު ފިސްތޯލަ ގެންގުޅުނު މައްސަލާގައި ސިއްރު ހެކިވެރިޔަކު މައުލޫމާތު ދީފައިވެ އެވެ. އެ ހެކިވެރިޔާ ބުނެފައިވާ ގޮތުގައި އެ އޮޑިޓުން ބަޑި ގުދަނުން ހަތިޔާރު މަދުވިކަމުގެ މައުލޫމާތު ހެކިވެރިޔާއަށް ލިބުނެވެ. ހަތިޔާރު މަދުވި މައްސަލަ ތަހުގީގުކުރުމަށް ހެކިވެރިޔާ މަސައްކަތްކުރުމުން އަދީބުގެ ފަރާތުން އޭނާއަށް ދެފަހަރެއްގެ މަތިން އިންޒާރު ލިބުނު ކަމަށް އޭނާ ބުނެފައިވެ އެވެ.\nލޯންޗުކޮޅުގައި އެއްޗެއް ގޮއްވާލި ފަހުން ހިނގާދިޔަ ކަންތައްތަކުގެ ތެރޭގައި ސިފައިންގެ ބަޑި ގުދަނުން ގިނަ އަދަދެއްގެ ހަތިޔާރު މަދުވެފައިވާ ކަމާއި ހިބަނޅިދޫއިން ގިނަ އަދަދެއްގެ ހަތިޔާރު ފެނިފައިވެ އެވެ. ހިބަނޅިދޫއިން ފެނުނު ހަތިޔާރުތަކާ އަދީބާ ގުޅުމެއްވާ ކަމަށް ތުހުމުތަކުރެވެ އެވެ.\nމުހައްމަދު ނާޒިމް ސުޕްރީމް ކޯޓް


(4 ޖޫން 2020 އާ ގުޅޭ)\n"ޓެލް މީ އެވްރިތިންގް... އެވްރިތިން އަބައުޓް ޔޫ" ލައިތު ބުންޏެވެ. ކެންޒާގެ ހަޔާތާ ބެހޭ ގޮތުން އޮޅުންފިލުވާ ހިތް ލައިތުވިއެވެ. އޭނާއަށް ކެންޒާ ފެނުނީ ދިހަ އަހަރު ފަހުންނެވެ. ބައްދަލުވި އިރު ދެމީހުން ވެސް މިވަނީ ފުރިހަމަ ޒުވާނުންނަށް ވެފައެވެ. އިއްތިފާގެއް ނަމަވެސް އަޅާނުލާ ދޫކޮށްނުލެވޭވަރުގެ ހަޤީޤަތެކެވެ. ދިރިއުޅުމުގެ ހާލަތު ބަދަލުވުމާއެކު ލައިތުގެ ހަޔާތުން އެ މާޒީ ފުހެލުމަކީ އެންމެ ރަނގަޅު ގޮތް ކަމުގައި އޭނާ ދުށްޓެވެ. އެހެންވެ ދުވަހަކަށްވުރެ ދުވަހެއް އެ ހަނދާންތައް އައީ ފަނޑުވަމުންނެވެ. އެކަމަކު އެކަން އެގޮތުގައި ދެމިއޮތީ ކެންޒާއާ ބައްދަލުވެ، ކާކުކަން އެނގެން ދެނެވެ.\nއަމިއްލަ ހަޔާތް އެހެންމީހުންގެ ކުރިމަތީ ހުޅުވާލުމަކީ ކެންޒާއަށް ކުރަން އެންމެ އުނދަގޫ ކަންތަކެވެ. މަސްތުވާތަކެތީގެ ވަބާގައި ޖެހިފައި ހުރި ބައްޕައާއި ދުނިޔެއަށް ދެ ދަރީން ގިނަވިޔަ ނުދިނުމަށް ރެއާ ދުވާލު މަސައްކަތްކުރި މަންމަ ކިތަންމެ ހިތްވަރުގަދަ ނަމަވެސް އެމީހުންގެ ވާހަކަ އެހެންމީހުން ގާތު ދެއްކުމަށް ކެންޒާގެ ހިތެއް ނޭދެއެވެ. ދިރިއުޅުމާ ބެހޭ ގޮތުން އެނގެން ކޮންމެ މީހަކު ވެސް އެދޭނެއެވެ. އެކަމަކު އެ ދިރިއުޅުމުގެ ދާސްތާން އެނގުމާއެކު ކުރިން ދުށްގޮތް ބަދަލުވެދެއެވެ. މީހެއްގެ ހަމްދަރުދީއެއް ކެންޒާ ބޭނުމެއްނޫނެވެ. ފަރަޤު ބޮޑުވި ވަރަކަށް ނިކަމެތިކޮށް ފައިދަށުލާން މަސައްކަތްކުރެއެވެ. ދުނިޔެއަށް ލޯހުޅުވުނީސް ސުރެން އޭނާގެ މަންމަވަނީ އޭނާއަށް ކެތްކުރަން ދަސްކޮށްދީފައެވެ. މަލާމާތުގެ ދޫތަކަށް ކަންފަތް ބަންދުނުކުރެވުނަސް ބުރަކޮށް މަސައްކަތްކޮށް އަމިއްލަ ފައިމައްޗަށް ތެދުވުމުގެ ހައްޤު އޭނާއަށް ވެސް ލިބިގެންވާކަން ބުނެދީފައެވެ.\n"ހުރިހާކަމެއް އެނގެން ބޭނުންވަނީ ކީއްވެ؟" ސުވާލުކޮށްލުމާއެކު ލައިތު އެއްޗެއް ބުނަންދެން ކެންޒާ މަޑުކޮށްލިއެވެ. ނަމަވެސް އެ ނަޒަރު ކެންޒާއަށް ހުއްޓާލައިގެން ލުއި ހިނިތުންވުމެއްގައި ލައިތު ބަހެއްނުކިޔާ އިނީއެވެ. ވަގުތުތަކެއް ބޭކާރުވެ މަސައްކަތަށް ބުރޫއަރާފާނޭ ވިސްނި ކެންޒާ އެނބުރިލީއެވެ. އޭނާގެ ވަޒީފާ އަދާކުރުމަށެވެ.\n"ގޭތެރެ ކިހިނެއް؟" އިރުކޮޅަކު އިނދެފައި ލައިތު އަހާލިއެވެ. ކެންޒާގެ އަތުން ފިޔާތަށި ވެއްޓުނެވެ. ކޮޅުކޮޅަށް ދުއްވައިގަތް ފިޔާތައް ނެގުމުގެ ބަދަލުގައި ކެންޒާގެ ނަޒަރު ހުއްޓުނީ ލައިތަށެވެ. ބަލާލެވުނީ ހައިރާންވެގެންނެވެ. ލައިތު ކުރި ސުވާލާމެދު ކެންޒާގެ ޟަމީރު ސަމާލުކަމަށް އަތުވެއްޖެއެވެ.\n"ލައިތަށް ކަމެއް އެނގެނީތަ؟ ނޫނީ މާނައެއްނެތް ގޮތުގައި ހަމަ އަހާލީތަ؟" ކެންޒާގެ ޟަމީރާ ސިކުނޑި ވާހަކަދެއްކިއެވެ.\n"ކިހިނެއްވީ؟" ކެންޒާގެ މޫނުން ފާޅުވާ އަސަރުތައް ދެނެގަންނަމުން ލައިތު އަހާލިއެވެ. ކެންޒާ ނިކަން އަވަހަށް ބޯހޫރާލިއެވެ. އަދި އަވަސްއަވަހަށް ތަޅުންމަތިން ފިޔާތައް ނަގަން ފެށިއެވެ. އޭނާ ގުދުވެފައި ތެދުވާ ކޮންމެ ފަހަރަކު ލައިތު ބޯއަރިކޮށް ބަލާލައެވެ.\n"އަހަރެން އިނުން ރަނގަޅެއްނޫން ކަންނޭނގެ ދޯ، ތިހިތް އަވަސްވެފައިވާވަރު އެނގޭ، މިހިސާބަށް ވެސް އަޑުއިވޭ... މިއަދުގެ ރަހަތައް ކަމުނުގޮސްފިއްޔާ އެކަމުގެ ސަބަބަކަށްވާނީ އަހަރެން" ކެންޒާ ފިޔާތަށި ހިފައިގެން މަސައްކަތަށް އެނބުރިލުމުން ލައިތު ވާހަކަދެއްކިއެވެ.\n"ޔެސް، ޕްލީޒް ލީވް" ކެންޒާ ވަގުތުން ބުނެލިއެވެ. ލައިތަށް ސިހުން ލިބުނީ ކެންޒާ ކުއްލިއަކަށް ދާށޭ ބުނެދާނޭކަމަށް ހީނުކުރެވުނީމައެވެ.\n"ޕެންޑާ! އައި ވޯންޓް ލީވް ޔޫ" ލައިތު ބުންޏެވެ. މާނަވީ ފުން ނަޒަރަކުން ކެންޒާ ބަލާލިއެވެ. ލައިތަށް ފުރަގަސްދިން އިރު ކެންޒާގެ ތުންފަތުގައިވީ ހިނިތުންވުމެކެވެ. ކޮންމެ މާނައެއްގައި ބުންޏަސް ލައިތު އެބުނެލި އެއްޗަކުން ކެންޒާގެ ހިތް ފުރިއްޖެއެވެ. ކެންޒާގެ ގޮތް އެނގެން ލައިތު ބޭނުންވާއިރު އޭނާ ވެސް ލައިތު ދަސްކުރަން ބޭނުމެވެ. ޖަޒުބާތުތަކުގެ އަސްލަކީ ކޮބައިކަން އެނގިދާނޭ ކަމުގެ އުންމީދުގައެވެ. އެ ދެއަތުގެ ތެރެއަށް ހިތް ދޫވެއްޖެކަން ހާމަކުރުމުގެ ކުރީން އެ ދެއަތަކީ ކެންޒާ ޤައިދުކުރުމަށް ހުޅުވާލެވުނު މަކަރުގެ މަޅިއެއްތޯ ޔަގީންކުރަން ބޭނުންވަނީއެވެ. ކަންކަމަށް ސަމާލުވެ ކުރީބައިގަ ރައްކާތެރިކަމުގެ ފިޔަވަޅު އެޅުމަކީ ކެންޒާ އާދަވެފައި ހުރި ގޮތެވެ. ޚިޔާލުތަކުގައި ހުރެ ކޮށަން ހުރި އެއްޗެހި ކޮށާ ނިންމާލެވުމާއެކު ލައިތުގެ އަޑެއްބަޑެއް ނީވޭކަން ކެންޒާއަށް އެނގި ފަސްއެނބުރި ބަލާލެވުނެވެ. އައިލެންޑް މަތިން ލައިތު ބޯންއިން ކޮފީ ޖޯޑު ފެނުނެވެ. ނަމަވެސް ލައިތެއް ނެތެވެ. ފިޔާކޮށަން ފެށުމުން ލައިތަށް ކެތްނުވީކަމުގައި ކެންޒާ ހީކުރިއެވެ. އެއާއެކު އޭނާއަށް މިފްރާހު ހަނދާންވެއްޖެއެވެ.\n"އޭނާގެ މަތިން ހަނދާންވާން ޖެހޭތަ؟... ކޮންތާކަށްބާ އެ ދިޔައީ، ތިންމަހޭ ބުނި، އަނެއްކާ ކަމެއްވީތަ އޭނާއަށް، އެނބުރި ދުވަހަކުވެސް ނާންނާނޭނަމަ ކިހާ ރަނގަޅު... އަހަރެން ހީކުރަނީ އަންހެންކުދީންކަމަށް ރީތި ސިފައެއް ލިބުނީމަ ތުއިދެއްކެނީ، މީހާއަށް މީހާ ފެނިފައި ތިބެނީ... މި ފިރިހެނުން ވެސް އެކަމުގައި އެންމެ ތަންފުކެއް ވެސް ދޫނުކުރޭ، މި ހީވަނީ މުޅި އުމުރު އެ ރީތިކަމާއި ޒުވާންކަންމަތީ ތިބޭނެހެން... މީހެއްގެ ވާހަކަދައްކާއިރު އަހަރެން ވެސް ރީތިނަމަ އެވަރުކަންނޭނގެ ވާނީ... އެހެންވެދާނެތަ؟، އަހަރެން ހިކޭނެތަ؟... މަންމަ އަދިވެސް ކިހާ ރީތި، އަހަންނަކީ މަންމަގެ ދަރިއެއް، މަންމަގެ އަތުގައިވި ފޮޓޯގައި ބައްޕަ ވެސް ޒުވާންވެފައި ރީތި، އެގޮތަށް ރީތިކޮށް ބައްޕަ ވެސް އުޅުންނަމަ" ތަފާތު އެކި ޚިޔާލުތަކުގައި ހުރެ ކެންޒާގެ މަސައްކަތްތައް ނިންމުގައި ހަރަކާތްތެރިވަމުން ދިޔައެވެ.\nނަސީމުއާއެކު ކާރުގައި ހެނދުނު ކޮލެޖަށް ކެންޒާ އައެވެ. އޭނާގެ ފޯނު ވައިބްރޭޓް ވެލީ މެންދުރަށް ކުލާސްތައް މެދުކަނޑާލަން ވެފައި އޮއްވައެވެ. ކިޔަވައިދޭން ހުރި ލެކްޗަރާއަށް ސިއްރުން ކެންޒާ ފޯނު ބަލާލިއެވެ.\n"ކިންގު" ޓެލެގްރާމް ނޮޓިފިކޭޝަން ފެނި ކެންޒާއަށް ހިތާހިތާ ކިޔާލެވުނެވެ. ޓެލެގްރާމް ހުޅުވާލިއެވެ. "ލަންޗް" ތައްޔާރުކުރަން ގެއަށް އަންނަނީ ކޮންއިރަކުންތޯ ލައިތު އަހާފައި އޮތެވެ. އޭނާ ބަލާ އައީ ވިއްޔާ ކެންޒާ އޭނާއާއެކު ދާނަންތޯ ވެސް އަހާފައި އޮތެވެ. އެ ތަކުލީފު ނޫފުލުމަށް ކެންޒާ ބުންޏެވެ. ރަސްކަލަކު އޭނާގެ ގޭގެ ކައްކާއާ މެދު ޚާއްޞަ ގޮތެއް ބެހެއްޓުމަކީ ހެދޭ ގޯހަކަށް ވެދާނޭ ކެންޒާ ބުންޏެވެ. އެއާއެކު ލައިތު "ލޮލް ފޭސް" ފޮނުވާލިއެވެ. "ސިންޑްރެލާ" ކަހަލަ ނަސީބުވެރި އަންހެންކުއްޖަކަށް ވާން ކެންޒާ ނޭދެންތޯ ލައިތު އަހާފައި އޮތެވެ. އެފަދަ އަމިއްލަ އެދުމެއް ނުވާކަމުގައި ކެންޒާ ބުނެލީ ހިތާ ދެކޮޅަށެވެ.\nކުލާސް ވަގުތު ނިމި ފޮތް ދަބަސް ހިފައިގެން ކެންޒާ ނުކުމެގެން އައިއިރު ވެސް ހުރީ ފޯނުގައެވެ. ނަސީމު ބަލާ އައުމުން ކާރުގައި ހޭދަވި ވަގުތުތަކުގައި ވެސް ކެންޒާގެ ސަމާލުކަންވީ ފޯނަށް ދެވިފައެވެ. އެންމެފަހުން ގޭގެ ބިއްދޮށުން އެތެރެއަށް ވަންނަމުން ކެންޒާ ބިޒީވެއްޖެ ކަމުގައި ބުންޏެވެ. ލައިތު ދެކޮޅު ހަދާނޭ ކަމަށް ހީކުރެވުނު ނަމަވެސް އެހެނެއްނުވިއެވެ.\nފައިލު ހުޅުވާލި ގޮތަށް ކަރުދާސްތައް ހިފަހައްޓާލައިގެން ހިރާއަށް އިނދެވުނީއެވެ. ލޯކުރިމަތިން މީގެ ކުރިން ނުފެންނަ މަންޒަރެއް ފެންނާތީއެވެ. އޮފީހުގައި އޮތް ބައްދަލުވުންތަކަށް ލައިތުއާއެކު ދާނީ އާރިކެވެ. މެންދުރުކުރީން އޮތް ދެ ބައްދަލުވުމެއް ނިންމާފައި އޮފީހަށް ވަނުމުން ހިރާ އިނީ އޭނާއާ ވާހަކަދައްކާލަން ބޭނުންވެފައެވެ. ހިރާގެ ކޯލުތަކަށް ލައިތު ޚަބަރެއްވަނީ އެތައްފަހަރަކު ގުޅީމައެވެ. އަބަދުމެ ހީވަނީ ނުރުހިފައި ހުންނަހެންނެވެ.\n"އިޒް ހީ ސްމައިލިންގް... އަހަންނަށް ރަނގަޅަށްތަ މިފެންނަނީ" ހިރާއަށް އަމިއްލަ ނަފްސާ ސުވާލުކޮށްލެވުނެވެ.\nއޭނާ އެވަރަށް އަޖައިބުވީ އޮފީސް ގަޑީގައި މުހިންމު ފޯނުކޯލެއް ނޫނީ ލައިތު ނުނަގާނެއެވެ. އެއްވެސް އިރަކު އޭނާއަކީ އަމިއްލަ ކޯލުތައް ކުރާ މީހެއްނޫނެވެ. ލައިތުއާ އެއްތަނެއްގައި ހިރާ އިނަސް ލައިތުގެ ޢަމަލުތައް ހުންނަގޮތުން އެތަނުގައި ހިރާ ނުވާ ކަހަލައެވެ. އެއްފަހަރު ވެސް ހިރާއަށް ބަލާނުލާނެއެވެ. އެންމެ ކުޑަމިނުން އޮފީސް ވަގުތު އަމިއްލަ މެސެޖެއްހާ ހިސާބު ވެސް ލައިތުއަށް ކުރުން ހިރާއަށް އޮންނަނީ މަނާވެފައެވެ. ނަމަވެސް މިހާރު ލައިތު އިނީ ފޯނު ނަގައިގެންނެވެ. ކޮންމެވެސް މީހަކާ ވާހަކަދައްކަނީކަން ހިރާއަށް ޔަގީނެވެ. ތުންފަތުގެ ކޮޅު ކިރިކިރިޔާ ދެމިލި ނަމަވެސް ލައިތު އެއިނީ ޝައުގުވެރިފައިކަން އެނގޭހާ ވެއެވެ.\n"ލަ..އި..ތު" މޭޒުކައިރިއަށް އައިސް ހުއްޓިލި ހިރާ ގޮވާލީ ޖެހިލުންވެފައި ހުރެއެވެ. ފޯނުގެ އިސްކުރީނު ނިއްވާލައި ލައިތުގެ ނަޒަރު ހިރާއަށް ދަތުރުކޮށްލިއެވެ. ހިލައިގެ ބުއްދެއްފަދައިން ލައިތުގެ މޫނުން އިހު ފާޅުވާން ހުރި އަސަރުތައް ގެއްލި ސީރިއަސްކަން ވެރިވެއްޖެއެވެ. ހަޤީޤަތަށް ބުނާނަމަ ރީތި ސިފައެއް ލިބިފައި ވިޔަސް ލައިތުގެ މޫނުގައި ހުންނަ ސީރިއަސްކަމާއި ބީރައްޓެހިކަމުގެ އަސަރާހުރެ އަންހެންކުއްޖަކު އޭނާއާ އަނގައިން ބުނާކަށް ބޭނުމެއްނުވާނެއެވެ. އަމިއްލަ އެދުމެއްނުވާނަމަ ހިރާއަށް ވެސް އުޅެވުނީހީ ލައިތުއާ ވީހާ ވެސް ދުރުންނެވެ.\n"ނިމުނީތަ؟" ހިރާގެ މޭޒަށް ލައިތު ބަލާލިއެވެ.\n"ވާހަކަދައްކާލެވިދާނެތަ" ހިރާ އަހާލިއެވެ.\n"މިވަގުތުތަ؟... މުހިންމު ވާހަކައެއްތަ؟، އޮފީސް ކަމެއްތަ؟" ލައިތު ބުންޏެވެ.\n"އޮފީހުން ނޫން ގޮތަކަށް މިހާރު ބައްދަލެއްނުވެއެއްނު، އެހެންނޫންނަމައެއްނު އެހެން ވަގުތެއްގައި ވާހަކަދެއްކޭނީ" ގަސްދަކާނުލާ ވެސް ހިރާގެ އަޑުގައިވީ ޝަކުވާގެ އަސަރެވެ.\n"ފަހުން ވާހަކަދައްކަމާ" ލައިތު ނިކަން އަވަހަށް ބުންޏެވެ.\n"ފަހުން... ފަހުން ކޮންއިރަކު؟" ހިރާއަށް ބުނެވުނީ ތަންކޮޅެއް ބާރަށެވެ. ލިބުނު ނުތަނަވަސްކަމެއްގެ ބޮޑުކަމުންނެވެ. ލައިތު ކުޑަކޮށް ވެސް އޭނާއާ މެދު ވިސްނާނުލަނީބާއޭ ހިރާގެ ހިތަށް އެރިއެވެ. ހަމައެއާއެކު ހިތުގައި އޮތް ކަންބޮޑުވުން ހިރާގެ ދުލުން ބޭރުކޮށްލެވުނެވެ.\n"ޔޫ އާ ސީއިން ސަމްވަން" ހިރާއަށް ބުނެލެވުނީ ދެލޯ ބޮޑުކޮށްލަމުންނެވެ. ދުލުން ލަފުޒުތައް ބޭރުވީ ނަމަވެސް އެކަން ތެދަކަށްނުވުމަށް ހިރާއަށް ހާސްފަހަރު އެދެވުނެވެ. ލައިތުއަށް ކުޑަ ވެސް ބަދަލެއް ނައެވެ. ހިރާއަށް ބަލަން އިން ގޮތަށް އިނީއެވެ. އެމޫނުން ހިރާ ހީކުރި ފަދަ އެއްވެސް އަސަރެއް ފާޅެއްނުވެއެވެ. ސުވާލު އުފެދުމެއް ދެކޮޅު ހެދުމެއް ނޫނީ އެއްބަސްވުމުގެ އަސަރެއްހާ ހިސާބު ވެސް ނެތެވެ.\n"އައި ތިންކް ޔޫ އާ ކޮންފިއުސްޑް" އިރުކޮޅަކު އިނދެފައި ލައިތު ބުންޏެވެ. އަޖައިބުވެފައި ހުރި މީހަކު ފަދައިން ހިރާގެ ދެތުންފަތް ދުރުވެލިއެވެ. ސިހުމުގެ އާހެއް މަޑު ފިޔާތޮށިކުލައިގެ ބޮޑު ދެތުންފަތުން ބޭރުވެލިއެވެ. ބޮޑުކޮށްލެވިފައި ހުރި ދެލޮލުން ހަޤީޤަތް އެނގެން ބޭނުންވާވަރު ފާޅުވޭވޭ ހުއްޓެވެ.\n"ނޯ!... ކޮންކަމަކާ އަހަރެން ކޮންފިއުޒްޑް ވާންވީ، އަހަރެން ކުރި ސުވާލަށް ޖަވާބުނުދޭން ބަހަނާއެއް ހެދީތަ؟ އެއީ ތެދަކަށްވީމަ ދޯ؟" ހިރާއަށް ކުރިއަށް ޖެހިލެވުނެވެ. ލައިތުގެ މޭޒުގައި ދެއަތް ވިއްދާލައި ކުރިއަށް ގުދުވެލިއެވެ. ދެމެދުގައި ހުރި ދުރުމިން ކައިރިކޮށްލުމުގެ ގަސްދުގައި ކަހަލައެވެ. އޭރުން ހިރާ އެދޭގޮތް ލައިތަށް އެނގިދާނޭ ހީވާ ކަހަލައެވެ.\n"މިތާކުނޫން..." ހިރާ އަލުން ވާހަކަދައްކަން އުޅުމުން ލައިތު ބުނެލިއެވެ. މިފުރުޞަތު ނަގާލައިފިނަމަ ދެން އަނެއްކާ ވެސް ލައިތުއާ ވާހަކަދައްކާނޭ ފުރުޞަތެއް އޭނާއަށް ނުލިބިދާނޭ ހިރާއަށް ހީވިއެވެ. އަޑުގައިވި ހަރުކަށިކަން ރުޅިއަށް ބަދަލުވީ ހިރާގެ އިޚްތިޔާރުގައި ނޫންކަހަލައެވެ.\n"ބޭނުންވި ކަންތައްވީމަ..." ހިރާގެ ދޫބަންދުވީ ކުއްލިއަކަށެވެ. ޖުމްލަ ފުރިހަމައެއް ނުކުރެވުނެވެ. ފުންމައިގެން ތެދުވި ލައިތު މޭޒުގައި ދެއަތުން ޖެހީ ބާރަށެވެ. ހުއްޓާލަން ބުރީ ހަރުކަށިކަމާއެކުއެވެ. އެ ދެލޮލުން ރުޅިވެރިކަން ސާފުކޮށް ފެންނަން ހުއްޓެވެ. ދެބުމަ ކައިރިވެ ނިތަށް ރޫގިނަވެފައިވިއެވެ. ކުޑަކުޑަ ހަރަކާތެއް ހިރާ ކޮށްލި ނަމަވެސް އެ ރުޅީގެ ހޫނުގައި އޭނާ ފިހިދާނޭކަމުގެ ބިރު ހިތަށް ވަނެވެ.\n"ފިނިޝް ޔޯ ވޯކް" ދަތްކުނޑިވިކާލައިގެން ހުރެ ލައިތު ބުންޏެވެ. އެއާއެކު އޭނާ މޭޒުކައިރިން ނުކުމެ އޮފީހުން ނުކުންނަން ހިނގައިގަނެއްޖެއެވެ.\nހަލުވިކޮށް ލައިތު ނުކުތްތަން ފެނި އާރިކް މޭޒުދޮށުން ތެދުވިއެވެ. ލައިތު ނުބުންޏަސް އޭނާގެ ފަހަތުން އާރިކު އައެވެ. އޮފީހުގެ އެންމެ މަތީ ހާމަފެންޑާއަށް ލައިތު އެރިއެވެ. ރަތްދަކާ އަވިން ތަޅުންގަނޑު ދޮންވެ އާވިއަރާ ކަހަލައެވެ. އެހެންނަމަވެސް ލައިތު މަޑުކޮށްލީ އެ ހޫނުގައެވެ. ހަށިފުރާ ދެތިން ނޭވާލުމަށްފަހު ވައަތުގެ އިނގިލިތަކުން ނޭފަތުގައި ހިފަހައްޓާލީ ނިތްކުރިއާ ގުޅިފައިވި ހިސާބުންނެވެ.\n"ހޫނެއްނުވޭތަ؟" އިރުކޮޅަކު ހުރެފައި އާރިކް އަހާލިއެވެ.\n"ކޮފީއެއް ބޯލަން ހިނގާބަލަ" އެނބުރިފައި ލައިތު ބުންޏެވެ.\n"އިރުކޮޅަކުން ކާއެއްޗެހި ފޮނުވާނެ" އާރިކު ބުންޏެވެ. އެހިނދު ކުއްލިއަކަށް ލައިތުގެ ތުންފަތަށް ހިނިތުންވުމެއް ވެރިވެއްޖެއެވެ.\n"ވަންޝޮޓް، އެވަރުން ބަނޑުގައި ކާނެ ޖާގަ ހުންނާނެ... ހިނގާބަލަ" ރުޅިއައިސްފައި ހުރި މީހަކުހެން ލައިތު ހީނުވެއެވެ. އާރިކުގެ ފަހަތުން ލައިތު އައެވެ. އޮފީހުގެ ސްޓާފުންނަށް ޓަކައި ކައްކާކެވޭ ކަހަލަ ބަދިގެއެއް ހުރެއެވެ. އެބަޔަށް އާރިކުއާއެކު ލައިތު އައެވެ. ވަގުތުގެ ގޮތުން ތަން އޮތީ ހުސްކޮށް ކަމަށްވާތީ އެތަނުގައި ތިބީ އެ ދެ ޒުވާނުން އެކަންޏެވެ. ތަންތަންކޮޅުގައި ޖަހާފައި ހުރި ވަށް މޭޒުތަކުން މޭޒެއްގައި ލައިތު އިށީނެވެ. އާރިކު ކޮފީ މެޝިނު ކައިރީ ހުއްޓެވެ.\n"ކޮންތާކުން އެންމެ މީރު ޗޮކުލެޓު ލިބޭނީ؟" ވިސްނަން އިނދެފައި ލައިތު އަހާލިއެވެ. ކޮފީ މެޝިނު ކައިރިން ދެ ޖޯޑު ކޮފީ ހިފައިގެން ހިނގައިގަތް އާރިކުގެ ތުންފަތުގައި މާނަފުން ހިނިތުންވުމެއް ދުވެލިއެވެ.\n"ޗޮކުލެޓު އެކަނިތަ؟، ސެންޓުފުޅިއަކާއި އަގުބޮޑު ޖުވެލަރީއެއްނޫންތަ؟" މޭޒު ދޮށުގައި އިށީންނަމުން އާރިކު ބުންޏެވެ. އެއަޑުގައި ހުރި ސަމާސާގޮތް ލައިތު ބަލައިގަތެވެ.\n"އަގުބޮޑު އެއްޗިއްސަކީ އޭނާގެ ޓޭސްޓެއްނޫން" ޚިޔާލަކަށް ގެއްލި އިނދެ ލައިތު ބުންޏެވެ. އާރިކަށް ލިބުނީ ހައިރާންކަމެވެ. އޭނާގެ ސިކުނޑީގައި ކުރެހިފައިވީ ހިރާގެ ސޫރައެވެ. ލައިތުއާއި ހިރާގެ ޖޯޑަކީ އޭނާ ދުށް ގޮތުގައި ނުހަނު ގުޅޭ ޖޯޑެކެވެ. އޮފީސްތެރެއިން އެ ދެމެދުގައި ގުޅުމެއް އޮންނަކަން ފާޅުނުކުރިޔަސް ލައިތުގެ އެންމެ ގާތުގައި މަސައްކަތްކުރާ މުވައްޒަފުގެ ހައިސިއްޔަތުން ބައެއް ސިއްރުތަކަކީ އޭނާއަށް ވެސް އެނގޭ ކަންކަމެވެ. އަގުބޮޑެތި ހަދިޔާތައް ގަތުމަށް މިހާތަނަށް ލައިތު ފޮނުވާފައި ހުރީ އާރިކެވެ. ގަންނަ ހަދިޔާތައް ލައިތުގެ ލޮލަށް ފެންނާނީ އޭގެ ވެރިފަރާތުން ޕާރުސަލް ކެނޑުމުންނެވެ. އެ ހަދިޔާތަކަކީ ލައިތުގެ އުޒުރުތައް ފޫބެއްދުމަށް ގަނެވޭ އެއްޗިއްސެވެ.\n"ކޮންކަހަލަ ޗޮކުލެޓެއް؟... ކިތައް ޗޮކުލެޓު ގަންނަންވީ؟" އާރިކުގެ ފޯނު ނަގަމުން އަހާލިއެވެ. އޭނާ ލައިތުގެ އިރުޝާދުތައް ފޯނުގައި ނޯޓުކުރުމަށް ތައްޔާރުވެލީއެވެ.\n"ވިއްކާތަނެއް ބުނެބަލަ، އަހަރެން ގަންނާނީ" ލައިތު ބުންޏެވެ. ވަގުތުކޮޅަކަށް އާރިކު ބަސްހުއްޓުނެވެ. އެތައް ސުވާލެއް ހިތާއި ސިކުނޑީގައި އުފެދުނެވެ. ނަމަވެސް ސުވާލުކުރުމަކީ އޭނާގެ ސިފައަކަށް ނުވާތީ ހިމޭނުން އިނީއެވެ. އާރިކުގެ ނަމުން ލައިތު ގޮވާލިއެވެ. އެއާއެކު ޗޮކުލެޓު ލިބެން ހުންނާނޭ ފިހާރަތައް އާރިކު ކިޔައިދޭންފެށިއެވެ.\nއިންތިޒާރުކުރުމަށް ލައިތު ބުނުމުން ކެންޒާއަށް ހީވީ އޭނާ ގުޅާނީ ކަމަށެވެ. ބައްދަލުކުރާނަމަ އަންނާނީ އެގޭ ދޮށަށް ކަމަށެވެ. ނަމަވެސް ލައިތު އޭނާއާ ބައްދަލުކުރީ ރޭގަނޑުގެ ކެއުން ތައްޔާރުކޮށްފައި ހ.މަހަލް އިން ނުކުތް ވަގުތެވެ. މަގުމަތީގައި ޕްރައިވެޓް ޕާކިން ސަރަހައްދުގައި އޮތް ކާރުގައި ލެނގިލައިގެން ދުވާރު މަތީ ހުރީ ލައިތެވެ. ކެންޒާ އަންނަން އުޅެފައި ވެސް އަނެއްކޮޅަށް އެނބުރިލީ ގަސްދުގައެވެ. ލައިތު ހަދާގޮތެއް ބަލާލަން އޭނާ ބޭނުންވީއެވެ. އަންނަންފެށި ފޯނުކޯލު ނެގުމަށް ކަންފަތަށް ގުޅާލާފައިވާ ހެޑްސެޓުގެ ފިތަށް ކެންޒާ ފިތާލިއެވެ.\n"ޕެންޑާ... ކަމް ހިއާ... ރައިޓް ނައު" ކެންޒާ ހުއްޓުމާއެކު ލައިތު ހުރި ދިމާއަށް އެނބުރިލިއެވެ. އަމުރުވެރިކަން އެކުލެވިފައި ލައިތުގެ އަޑު ވަގުތުން އިވުނެވެ. އެ ހަރުކަށިކަމުގެ ފަހަތުގައި ފޮރުވިފައި، ތަފާތު ޖަޒުބާތެއްވާހެން ކެންޒާއަށް އިޙްސާސް ކުރެވުނެވެ. ނަމަވެސް ލައިތުގެ ބަސް ޤަބޫލުކުރުމުގެ ބަދަލުގައި ކެންޒާގެ ލާނެތްވެލިއެވެ. ނުދާނަންކަމަށް ބުނެ ލައިތުއާ ދެކޮޅު ހަދާލިއިރު ވެސް ކެންޒާއަށް ހުރެވުނީ ހެވިފައެވެ. އޭނާގެ އެ ދެކޮޅު ހެދުން ލައިތުގެ ވިންދު އަވަސްކުރުވި ކަހަލައެވެ. ސަމާސާ ކުރުމަށް އެ ހިތް ވެސް އެދޭ ކަހަލައެވެ.\n"އަތުގައި ހިފައިގެން ގެންނަންވީތަ؟ އަހަންނަށް އުފުލައެއްނުލެވޭނެ... އެހެންނޫންނަމަ ކޮނޑަށް ލައިގެން ގެނެސް ކާރަށް އެރުވީމުސް... ކެން! ޕްލީޒް... އައި އޭމް ވެއިޓިން" އެންމެ ފަހުން އިއްވާލި ބަސްތަކާއެކު ލައިތުގެ އަޑު މަޑުވެ ބަރުވެލިއެވެ. ވާހަކަނުދެއްކުނަސް ފިޔަވަޅަކަށްފަހު ފިޔަވަޅެއް ލައިތާ ގާތަށް ކެންޒާ އަޅަންފެށިއެވެ.\nކާރުގެ ކުރީ ދޮރުފަތް ލައިތު ހުޅުވާލައި ކެންޒާ އަރަންދެން މަޑުކޮށްލިއެވެ. އޭނާ އަރާ ހަމަޖެހެވިއްޖެކަން އެނގުމުން ދޮރުފަތް ލައްޕާލާފައި ގޮސް ކާރުގެ އަނެއް ފަރާތުން ލައިތު އަރައިފިއެވެ. އެ ދެ ޒުވާނުން ކާރުގައި ނައްޓާލިއިރު ގޭގެ ހަތަރުވަނަ ފަންގިފިލާގެ ބެލްކަނީގައި މީހަކު ބަލަން ހުރި ކަމެއް ނުދެނަހުއްޓެވެ.


America Ge 60 Insahtha Meehunnah Jinni Fenifaivey - Vaguthu\nއެމެރިކާގެ 60 އިންސައްތަ މީހުންނަށް ޖިންނި ފެނިފައިވޭ!\nކުއްލިއަކަށް ގެއިން ކަރަންޓް ކެނޑުން، ޓީވީ ނިވުން، ޓީވީ ހުޅުވުން، ގޮތް ނޭނގޭ އަޑެއް އިވުން، ގޯތި ތެރެއިން ކުޑަކުއްޖަކު ފެނުން މިއީ އެމެރިކާގެ އާބާދީގެ 60 އިންސައްތަ މީހުންނަށް އެމީހުންގެ ހަޔާތުގެ ކޮންމެވެސް ހިސާބެއްގައި ތަޖުރިބާ ކޮށްފައިވާ ކަންކަމަށާއި މިއީ ޖިންނި ނުވަތަ ރޫހާނީ ކޮންމެވެސް ކަމެއްގެ ސަބަބުން ދިމާވާ ކަންކަން ކަމުގައި އެމެރިކާ ގައި ކުރި ދިރާސާއެއްގައި ބުނެފިއެވެ.\n2000 މީހުން ބައިވެރިކޮށްގެން ކުރިއަށް ގެންދިޔަ ދިރާސާގެ ނަތީޖާ ދައްކާ ގޮތުން އެމެރިކާގެ 60 އިންސައްތަ މީހުންނަށް ޖިންނި ނުވަތަ ރޫހާނީ ކޮންމެވެސް ބާރެއްގެ ފެނި ނުވަތަ އެބާވަތުގެ ބާރެއްގެ އިހްސާސް ކުރެވިފައިވާ ކަމަށެވެ.\nދިރާސާގައި ބައިވެރިވި މީހުންގެ ތެރެއިން 40 އިންސައްތަ މީހުންނަށް "ޖިންނި" ފެނިފައި ވަނީ އެމީހުން ގެންގުޅުނު ޕެޓްގެ ސިފައިގައެވެ.\nދިރާސާގައި ބައިވެރިވި މީހުންނަށް ޖިންނި ނުވަތަ ރޫހާނީ ބާރެއް ފެނުމުން ދެން ކަންތައް ކުރަނީ ކިހިނެއްތޯ ވެސް އެމީހުންނާއި ވަނީ ސުވާލު ކޮށްފައެވެ. އެސުވާލުގެ ޖަވާބުގައި ގިނަ މީހުން ބުނެފައި ވަނީ އެތަނަކުން އެމީހުން އަވަހަށް ދުވެފައި ދަނީ ކަމަށެވެ.\nދިރާސާގައި ބައިވެރިވި މީހުންގެ ތެރެއިން ދިހަ އިންސައްތަ މީހުން ބުނާ ގޮތުގައި އެމީހުންނަށް ދިމާވި ރޫހާނީ ކަންކަމަކީ ނަފްސާނީ މައްސަލައެއްގެ ސަބަބުން ދިމާވި ކަމެކެވެ. ނަމަވެސް ބާކީ ތިބި މީހުން ބުނެފައި ވަނީ އެއީ ނަފްސާނީ މައްސަލައެއް ނޫން ކަމަށާއި އެއީ ގޮތް ނޭނގޭ ބާރެއްގެ ސަބަބުން ދިމާވާ ކަންތައްތަކެއް ކަމަށެވެ.\nމިދިރާސާ ކޮށްފައި ވަނީ އެމެރިކާ މީހުން ފާހަގަ ކުރާ ހެލޮވީން އާއި ގުޅިވައިގެންނެވެ. ހެލޮވީން އަކީ އެމެރިކާ އާއި ހުޅަނގުގެ ކްރިސްޓިއަނުން ފާހަގަ ކުރާ ދުވަހެކެވެ.\nއޮކްޓޯބަރ 23, 2018 00:00\nމީދެން ކޯއްޗެއް. ދިވެހި ރާއްޖޭގެ 100 ޕަސަންޓު މީހުންނަށް ޝައިތާނެއް ފެނިފަވޭ. ނޮވެމްބަރު މަހު އަނެއްކާވެސް ރާއްޖެ ބީއްސާލަނީއޯ އޭތި.\nއޮކްޓޯބަރ 23, 2018 13:43\nފެންނާނެ. އެމީހުންގައިތެރޭގައި ޕޮސެސް ވެފަ ތިބި ތަކެތި އަދި ތިބީ. އެހެންވެ އެހާ ނުލަފައީ


ކަށި ވިދުރި - ވިކިޕީޑިއާ\nކަށި ވިދުރި(އިނގިރޭސި ބަހުން: smallpox) އަކީ ޑީއެންއޭ ވައިރަސް ތަކުގެ ތެރޭގައި ހިމެނޭ ޕޮކްސް ގްރޫޕްގެ ވައިރަސްގެ ތެރޭގައި ހިމެނޭ ވޭރިއޯލާ ވައިރަސް ގެ ސަބަބުން ޖެހޭ ގައިން ގަޔަށް އަރާ ބައްޔެކެވެ. ވޭރިއޯލާ ވައިރަސްގެ ދެބާވަތެއް ހުރެއެވެ. އެއީ ކަށި ވިދުރި ޖައްސާ ވޭރިއޯލާ މޭޖަރ ވައިރަސް އަދި އެލަސްޓްރިމް ކިޔާ ބައްޔެއް ޖައްސާ ވޭރިއޯލާ މައިނަރ ވައިރަސް އެވެ.\nމިބަލި ޖެހެނީ ހަށިގަނޑަށް ވައިރަސް ވާޞިލްވުމުންނެވެ. ވައިރަސް ހަށިގަނޑަށް ވާޞިލްވަނީ ބަލިޖެހިފައިވާ މީހަކު ބޭނުންކޮށްފައިވާ ތުވާލި ރުމާ ފަދައެއްޗެއް ބޭނުންކުރުން، ނުވަތަ ވައިރަސް އާ ތަޣައްޔަރުވެފައިވާ އެއްޗެއް ނޭވާލުމުގެ ޒަރީޢާއިން ހަށިގަނޑަށް ވާޞިލްވުމުންނެވެ.\nފުރަތަމަ ކޮޅު ހުން އައުމާއެކު މިބަލީގެ އަސަރު ކުރާނީ ނޭފަތުގެ ބަތާނަ ނުވަތަ އެތެރޭގެ ތެތް ދުލި ފަށަލަ އަށެވެ. އެއަށްފަހު ވައިރަސް ރެޓިކިއުލޯ އިންޑޯތީލިއަލް ނިޒާމް އަށް ވާޞިލްވެއެވެ. އަދި ލޭގެ ތެރެއަށް ވައިރަސް ފޯރައެވެ. އެއަށްފަހު ވައިރަސް ހަންގަނޑުގެ ދަށުގައި އޭގެ ހިޔާވަހިކަން ހޯދައެވެ. ނަތީޖާއެއްގެ ގޮތުން ފުރަތަމަ ބިހިތަކެއް ހަންގަނޑުގައި ނަގަން ފަށައެވެ. އެއަށްފަހު އެބިހިތައް ފޮޅުތަކަށް ބަދަލުވެ، ފޮޅުތަކަށް ދޮސްއެރި، ފެޅި، ރަގަޅުވާއިރު ދާއިމީ ލަކުނުތަކެއް ހަންގަނޑުގައި ލާފައި ހުރެއެވެ.\nދުނިޔެއިން ފުހެލުން[އުނިއިތުރު ގެންނަވާ]\n1980 ވަނަ އަހަރު ދުނިޔޭގެ ޞިއްޙަތު ޖަމްޢިއްޔާ އިންވަނީ މިބަލި ދުނިޔެއިން ފުހެލާފައެވެ. ނަމަވެސް މިހާރު ވެސް ބައެއް ގައުމުތަކުގައި މިބައްޔަށް ހުށަހެޅުމުގެ ފުރުޞަތު ބޮޑު މީހުންނަށް އެކަމުން ރައްކާތެރިވުމުގެ ގޮތުން ވެކްސިން ދީ އުޅެއެވެ. މިގޮތުންދީއުޅޭ ވެކްސިނަށް ކިޔަނީ ކަފް ލިމްފް ވެކްސިން އެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 25 ނޮވެމްބަރު 2021، 00:04 ގައެވެ.


Noomadi mahsalaigai Dr.Muizzu Police office ah haaziruvaan angaifi | ThePress\nނޫމަޑި މައްސަލައިގައި ޑރ. މުއިއްޒު އަނެއްކާ ފުލުސް އޮފީހަށް ހާޒިރުވާން އަންގައިފި\n11 June 2020, 19:27\nކުރީގެ ހައުސިން މިނިސްޓަރު ޑރ. މުހައްމަދު މުއިއްޒު / ފައިލް ފޮޓޯ: ދަ ޕްރެސް\nކުރީގެ ހައުސިން މިނިސްޓަރު ޑރ. މުހައްމަދު މުއިއްޒަށް ފުލުސް އޮފީހަށް ހާޒިރުވުމަށް އަންގައިފިއެވެ.\nޗެނަލް13އަށް ދެއްވި އިންޓަވިއުއެއްގައި މުއިއްޒު ވިދާޅުވީ ފުލުހުންގެ ފަރާތުން ޗިޓު ފޮނުވީ މިއަދު މެންދުރު ފަހުގެ ގަޑިއެއްގައި ކަމަށާއި، ފުލުހުން އެދިފައިވާ ގޮތަށް ފުލުހުންގެ އިދާރާއަށް ހާޒިރުވެ އެއްބާރުލުން ދެއްވާނެ ކަމަށެވެ.\nމުއިއްޒު ފުލުހަށް ހާޒިރުވުމަށް އެދި ފޮނުވާފައިވާ ޗިޓުގައި ވަނީ ހުކުރު ދުވަހުގެރޭ 8:15 އަށް ފުލުހުންގެ އިދާރާއަށް ހަޒިރުވުމަށެވެ. އޭނާ ފުލުހަށް ހާޒިރު ކުރަނީ ނޫމަޑި ރިސޯޓްސް އެންޑް ރެސިޑެންސް އޭޖީ (ނޫމަޑި) އަށް ދައުލަތުން ބަދަލު ދޭން ޖެހުނު މައްސަލައާ ގުޅިގެނެވެ.\nނޫމަޑިއަށް ސެޓްލްމެންޓް އެގްރީމެންޓްގެ ދަށުން 848 މިލިއަން ރުފިޔާ ދޭން ޖެހުމާ ގުޅިގެން މުއިއްޒުގެ މައްސަލަ ފުލުހަށް ފޮނުވާފައިވާ ކަމަށް ވިދާޅުވެފައި ވަނީ ފިނޭންސް މިނިސްޓަރު އިބްރާހީމް އަމީރެވެ. އެ މައްސަލަ ރައްޔިތުންގެ މަޖިލީހުން ބަލަމުން ދިޔައިރު، މަޖިލީހަށް ވެސް މުއިއްޒު ހާޒިރުކޮށް ވަނީ ސުވާލު ކޮށްފައެވެ. އަދި ކޮމިޓީއަށް ދޮގު މައުލޫމާތު ދެއްވި ކަމަށް ބުނާ މައްސަލައެއް ވެސް ފުލުހަށް ހުށަހަޅަން މަޖިލީހުން ނިންމިއެވެ.\nނޫމަޑި މައްސަލައިގައި ފުރަތަމަ މުއިއްޒު ފުލުހަށް ހާޒިރު ކުރީ ފެބްރުއަރީ 22 ވަނަ ދުވަހުއެވެ.\nހަބަރު ނޫމަޑި ކޮރަޕްޝަން ޑރ. މުހައްމަދު މުއިއްޒު ޕޮލިސް\nމޭޔަރު ކަމަށް ހޮވޭނެ ކަން ކަށަވަރު ވާތީ؟


Furathama Faharah Bulhaa Thakakah Covid-19 Jehijje - Vaguthu\nފުރަތަމަ ފަހަރަށް ބުޅާތަކަކަށް ކޮވިޑް-19 ޖެހިއްޖެ\nފުރަތަމަ ފަހަރަށް ބުޅާތަކެއް ކޮވިޑް-19 އަށް ފައްސިވެފައިވާ ކަމަށް އެމެރިކާގެ ސެންޓަރ ފޯ ޑިޒީޒް ކޮންޓްރޯލް އެންޑް ޕްރިވެންޝަނުން ބުނެފިއެވެ.\nއެ އިދާރާއިން ބުނެފައިވާ ގޮތުގައި ކޮވިޑް-19 އަށް ފައްސިވެފައިވާ ބުޅާތަކެއް ފެނިފައިވަނީ، ނިއުޔޯކުން ކަމަށާއި މިހާތަނަށް މި ވައިރަސް ޖެހިފައިވާ ދެ ބުޅާ އެ ސްޓޭޓުން ފެނިފައިވާ ކަމަށެވެ. މިއީ އެމެރިކާއިން ވެސް ބުޅާތަކަކަށް މި ވައިރަސް ޖެހުނު ފުރަތަމަ ފަހަރެވެ. ނަމަވެސް މީގެ ކުރިން ނިއުޔޯކުގެ ޒުލެއްގައި އޮތް މިނިކާވަގެއް ކޮވިޑް-19 އަށް ފައްސިވެފައި ވެއެވެ.\nއެމެރިކާގެ ސެންޓަރ ފޯ ޑިޒީޒް ކޮންޓްރޯލް އެންޑް ޕްރިވެންޝަނުން ބުނެފައިވާ ގޮތުގައި މި ދެ ބުޅަލަށް ކޮވިޑް-19 ޖެހިފައިވާކަން އެނގުނީ، ނޭވާލާން އުނދަގޫވުން ފަދަ، ވައިރަސްގެ އަލާމާތްތައް ފެނިގެން ޓެސްޓު ކުރުމުންނެވެ. އެ އިދާރާއިން ބުނެފައިވާ ގޮތުގައި މި ބުޅާތަކަކީ ގެއެއްގައި ގެންގުޅުނު ބުޅާތަކެއް ކަމަށެވެ. ނަމަވެސް އޭގެ ސަބަބުން އެގޭގައި ދިރިއުޅޭ މީހަކު މިހާތަނަށް ވައިރަސް އަށް ފައްސިވެފައި ނުވާ ކަމަށް ވެސް އެ އިދާރާއިން ވަނީ ބުނެފައެވެ.\nއޮފިޝަލުން ބުނާގޮތުގައި މި ދެ ބުޅަލަށް ވައިރަސްގެ އަސަރު ކޮށްފައި ވަނީ، ވައިރަސް ޖެހިފައިވާ މީހެއްގެ ފަރާތުން ކަމަށް ވެދާނެއެވެ. ނަމަވެސް މިހާތަނަށް ބެލި ބެލުމުން އެ ބުޅާތަކަށް ވައިރަސް ޖެހިފައި ވަނީ ބޭރުގައި އުޅުމުގެ ތެރޭގައި ކަމަށް ވަނީ ބެލެވިފައެވެ. އެއީ ބުޅާ ގެންގުޅުނު ގޭގައި ކޮވިޑް-19 ޖެހިފައިވާ މީހަކު ނެތުމުންނެވެ.\nބުޅަލުގެ ފަރާތުން އިންސާނުންނަށް ކޮވިޑް-19 ޖެހިދާނެ ކަމަށް ނުބެލެވޭ ކަމަށް އޮފިޝަލުން ބުނެއެވެ. ނަމަވެސް މިކަން އަދި އިތުރަށް ޔަޤީންކުރުމުގެ މަސައްކަތް ކުރަމުންދާ ކަމަށް އެފަރާތްތަކުން ބުނެފައި ވެއެވެ.\nނިއުޔޯކުން ބުޅާތަކެއް ކޮވިޑް-19 އަށް ފައްސިވެފައި ވާއިރު، އެ ސްޓޭޓަކީ ކޮވިޑް-19 ގެ ނުރައްކާ މުޅި ދުނިޔެއިން ވެސް އެންމެ ބޮޑުވެފައިވާ އެމެރިކާއިން ވެސް މިހާތަނަށް މި ވައިރަސް އަށް އެންމެ ގިނަ ބަޔަކު ފައްސިވެފައިވާ ސްޓޭޓެވެ. އެ ސްޓޭޓުން އެކަނިވެސް މިހާތަނަށް ޖުމްލަ 262081 މީހަކަށް ވައިރަސް ޖެހިފައިވާއިރު، އޭގެތެރެއިން 20167 މީހަކު ވަނީ މަރުވެފައެވެ.\nއޭޕްރީލް 23, 2020 01:46\nބުޅާތައްވެސް ޖެހެނީ މާސްކް އަޅުވަން\nއޭޕްރީލް 23, 2020 02:12\nބުޅަލަކީ ރާއްޖޭގައި މިފަހަކަށް އައިސް ވަރަށް ގިނަ އެއްޗެއް. އަދި ޕާކްކޮއްފައި ހުންނަ ސައިކަލްތައް މައްޗައް އަދި ގޭގޭގެ ދޮރުކައިރިއަށް ވަރައްގިނައިން ގޮސް އަރާ އުޅޭ އެއްޗެއް، ވީމާ މިކަމަށް ވެސް ކަމާބެހޭ ފަރާތް ތަކުން ވިސްނަންޖެހޭނެ. ބަލި އިތުރަށް ފެތުރޭ ނުރައްކާތެރި ވަސީލަތަކަށް ނުވަނީސް\nމެއި 5, 2020 01:09


Sheereen ge maruge massalaigai 10 aharu fahun eynaaage loabiveriyaa jalah | Mihaaru\nޝީރީންގެ މަރުގެ މައްސަލާގައި 10 އަހަރު ފަހުން އޭނާގެ ލޯބިވެރިޔާ ޖަލަށް\nޝީރީނާއި އޭނާގެ އޭރުގެ ލޯބިިވެރިޔާ ނަޖާހު:\n05 އޯގަސްޓް 2020 - 12:40\nމީގެ 10 އަހަރު ކުރިން ގެއްލިގެން ހޯދަމުން ދަނިކޮށް ޖެނުއަރީ، 2010 ގައި ޝީރީންގެ ހަށިގަނޑު ފެނުނީ މާލޭގައި ހަދަމުން ދިޔަ އިމާރާތެއްގައި ހުރި ކުނިތަކެއްގެ ތެރެއަށް އެއްލާލާފައި އޮއްވަ އެވެ.\nޝީރީންގެ އޭރުގެ ލޯބިވެރިޔާ ލ. ކަޅައިދޫ އޯޝަންވިލާ، ނަޖާހުގެ މައްޗަށް ދައުލަތުން ދައުވާކުރީ އެ ދެ މީހުން އެކީގައި އުޅުމުގެ ތެރޭގައި ހިނގި ހަމަނުޖެހުމެއްގައި ޝީރީން މަރައިލުމަށް ފަހު އޭނާގެ ހަށިގަނޑު ފޮއްޓަކަށް ލައިގެން ގެންގޮސް އެ އިމާރާތުގެ ތެރެއަށް އެއްލާލި ކަމަށް ބުނެ އެވެ.\nއެކަމަކު ނަޖާހުގެ މައްޗަށް ކުށް ސާބިތުނުވާ ކަމަށް ކްރިމިނަލް ކޯޓުން މެއި، 2015 ގައި ހުކުމްކުރި އެވެ.\nޕޯސްޓްމޯޓަމެއް ނެތް، ގޮތް ނޭނގޭ މަރެއް\nޝީރީން މަރައިލީ ކިހިނެއް ކަމާއި މަރައިލި ވަގުތެއް ވެސް ތަހުގީގަށް ހޯދިފައެއް ނެތެވެ. ޝީރީންގެ ހަށިގަނޑު ކުނިވެފައި އޮތުމުން ޑޮކްޓަރުން ބުނެފައި ވަނީ އޭނާ މަރުވާން މެދުވެރިވި ސަބަބު ހޯދޭނީ ޕޯސްޓްމޯޓަމެއް ހަދައިގެން ކަމަށެވެ. އެކަމަކު ޕޯސްޓްމޯޓަމް ހެދުމެއް ނެތި ހަށިގަނޑު ވަޅުލާފައިވާތީ ނަޖާހު ސަލާމަތްވާން ދަށު ކޯޓުން ދެއްކީ އެ ސަބަބެވެ.\nމުޅި ރާއްޖޭގެ ސަމާލުކަން ލިބުނު އެ މައްސަލައިގައި، ހައި ކޯޓުން ވެސް މިއަދު ނިިންމީ ޝީރީން މަރުވަން މެދުވެރިވި ސަބަބު ހޯދިފައި ނެތުމުން އެއީ ގަސްދު މަރެއް ކަމަށް ނިންމެން ނެތް ކަމަށެވެ. އެކަމަކު ނަޖާހުގެ އަމަލުތަކާއި ހެކިންގެ ބަހުން އެއީ ގަސްދަކާ ނުލައި މީހަކު މެރުން ކަމަށް ނިންމައި، ތައުޒީރީ އަދަބެއްގެ ގޮތުން 12 އަހަރަށް ޖަލަށްލުމާ އެކު، މަރުގެ ދިޔަ ހޯދަން ނަޖާހުގެ މައްޗަށް ދައުވާ ކުރުމުގެ ހައްގު ޝީރީންގެ ވާރިސުންނަށް ލިބިގެންވާ ކަމަށް ކަނޑައެޅީ މައްސަލަ ބެއްލެވި ތިން ފަނޑިޔާރުންގެ ބެންޗުގެ ދެ ފަނޑިޔާރުންގެ އަޣުލަބިއްޔަތުންނެވެ.\nފަނޑިޔާރުންގެ ބެންޗުގެ ރިޔާސަތު ބެލެހެއްޓެވި ފަނޑިޔާރު މުހައްމަދު ނިޔާޒް ވިދާޅުވީ ޝީރީން މަރުވީ ނޭވާ ހާސްކުރުން ނުވަތަ ޒަހަރެއް ދިނުން ފަދަ ކޮން އަމަލެއް ކޮށްގެން ކަން ހޯދިފައި ނެތުމުން އިސްލާމީ ޝަރީއަތުގެ އުސޫލުތަކުން ބަލާއިރު އެއީ ގަސްދު މަރެއް ކަމަށް ސާބިތު ކުރެވެން ނެތް ކަމަށެވެ. އަދި އިސްލާމީ ޝަރީއަތުގައި މަރުގެ ވައްތަރުތައް ބެހިިގެންދާ ގޮތުން ގަސްދެއް އޮވެގެން ކުރާ ކޮންމެ އަމަލަކީ ގަަސްދު މަރެއް ކަމަށް ނުބެލިދާނެ ކަން ވެސް ފަނޑިޔާރު ފާހަގަކުރެއްވި އެވެ.\nPGO v Mohamed Najah (2017/HC-A/178)\nJudgement Details: https://t.co/GGIHVb3mpL pic.twitter.com/DMF12o80iX\n— High Court of the Republic of Maldives (@mvhighcourt) August 5, 2020\n"ޝީރީން މަރުވީ ނުވަތަ މަރާލީ ކިހިނެއް ކަމެއް އެނގޭކަށް ނެތެވެ. އޭނާ ބޭނުންކުރި ހަތިޔާރެއް ނުވަތަ ވަސީލަތެއް އެނގޭކަށް ނެތެވެ. ކުރިން ބަޔާން ކުރިހެން، ހަތިޔާރަކީ ނުވަތަ ވަސީލަތަކީ އާންމުކޮށް އޭގެ ބޭނުން ކުރުމުން އިންސާނަކު މަރުނުވާނެ ޒާތުގެ އެއްޗެއް ނުވަތަ ވަސީލަތެއް ނަމަ ގާތިލުގެ ކިބައިން ގިސާސް ނުހިފޭނެކަން އިސްލާމީ ފިގުހުން އެނގެން އޮވެ އެވެ،" ފަނޑިޔާރު ނިޔާޒް ވިދާޅުވި އެވެ.\nފަނޑިޔާރު ނިޔާޒް ވިދާޅުވި ގޮތުގައި ގަސްދުގައި މީހަކު މެރުމުގެ ކުށް ނަޖާހުގެ މައްޗަށް ސާބިތު ނުވިޔަސް، އޭނާގެ އަމަލުތަކާއި އޭނާއާ ދެކޮޅަށް ލިބިފައި ހުރި ހެކިތަކަށް ބަލާއިރު އޭނާ މިނިވަންވެގެން ދާން ފުރުސަތެއް ނުދެވޭނެ އެވެ. އެގޮތުން، ޝީރީން މަރުވުމުގެ ކުރިން ވެސް އެކި ފަހަރު މަތިން ޝީރީނަށް ނަޖާހު އަނިޔާކުރާ ކަން ހެކިންގެ ބަހުން އެނގެން އޮތުމާއި ޝީރީންގެ ހަށިގަނޑު ފޮއްޓަކަށް ލައިގެން ގޮސް އެއްލާލުމަކީ އަދާވާތްތެރިކަމާ އެކު ނަޖާހު ކުރި އަމަލުތަކެއް ކަމަށާއި އެހެންވެ، އެ ހާލަތުގައި ތައުޒީރީ އަދަބެއް ދޭން ޖެހޭ ކަމަށް ފަނޑިޔާރު ވިދާޅުވި އެވެ.\n"މި ހާލަތުގައި މުހައްމަދު ނަޖާހަށް މިނިވަނެއްގެ ގޮތުގައި ކޯޓުން ނިކުމެވިދާނެ ކަމަށް އިސްލާމީ ފިގުހުގައި މަރުގެ ބެހިފައިވާ ބައިތަކާއި އަދި މި ދައުވާ އުފުލިފައިވާ ގާނޫނީ ނައްސަށް ބަލާއިރު ބުރައެއް ނުވެވެ އެވެ،" ފަނޑިޔާރު ނިޔާޒާއި ފަނޑިޔާރު ޝުއައިބު ހުސައިންގެ ރައުޔު އިއްވަވަމުން ވިދާޅުވި އެވެ.\nގާނޫނުލް އުގޫބާތުގައި ގަސްދަކާ ނުލައި މީހަކު މެރުމުގެ އަސާސީ އަދަބަކީ ހަ އަހަރަށް ޖަލަށް ލުން ކަމަށް ވިޔަސް، ނަޖާހުގެ މައްޗަށް 12 އަހަރުގެ ޖަލު ހުކުމެއް އިއްވީ އޭނާ އެ އަމަލު ހިންގި ގޮތާއި ވަށައިގެންވާ ކަންކަމަށް ރިއާޔަތްކޮށް އަދަބުގެ ދަރަޖަ ހަތަރު ގުނަ މަތިކުރުމަށް ފަހު އެވެ. އަދި މަރުގެ ދިޔަ ހޯދަން ދައުވާ ކުރުމުގެ ހައްގު ލިބިގެންވާ ކަމަށް ކަނޑައެޅުމުގެ އިތުރަށް ކައްފާރާގެ ގޮތުގައި ދެ މަސް ދުވަހު ރޯދަ ހިފަން ވެސް ނަޖާހަށް ހުކުމުގައި އެންގި އެވެ.\nޝީރީންގެ މަރުގެ މައްސަލާގެ މުހިންމު އުސްއަލިތައް\n- ޑިސެމްބަރު، 2009: ޝީރީން ގެއްލިގެން ހޯދަން ފެށުން.\n- ޖެނުއަރީ، 2010: ޝީރީންގެ ހަށިގަނޑު ފެނުން.\n- ޖޫން، 2010: ނަޖާހުގެ މައްޗަށް ދައުވާ އުފުލި.\n- މެއި، 2011: މަސްތުވާތަކެތީގެ މައްސަލައެއްގައި ނަޖާހު ޖަލަށްލި.\n- މެއި، 2015: ޝީރީންގެ މަރުގެ ދައުވާއިން ނަޖާހު ސަލާމަތްވި.\n- ޖޫން، 2015: މައްސަލަ އިސްތިއުނާފްކުރި.\n- މާޗް، 2019: ހައި ކޯޓުން އަޑުއެހުންތައް ނިންމާލި.\nޝީރީން ކޮޓަރިއަށް ވަނުން، ނަޖާހު ފޮށްޓެއް އުފުލުން\nލަގެޖް ފޮއްޓަކަށް ވަރަށް ބަރު އެއްޗެއް އަޅައިގެން ޓެކްސީއަކަށް އަރުވައިގެން ނަޖާހު ދިޔަ ކަމަށާއި އެ ފޮށި އެރުވި ފަހުން ކާރުގެ ޑިކީން ނުބައި ވަހެއް ދުވި ކަމަށް އެ ޓެކްސީގެ ޑްރައިވަރު ކޯޓުގައި ވަނީ ހެކިބަސް ދީފަ އެވެ. އޭނާ ބުނެފައިވާ ގޮތުގައި އެ ފޮށި ހިިފައިގެން ނަޖާހު ފޭބީ ޝީރީންގެ ހަށިގަނޑު ފެނުނު އިމާރާތާ ކައިރި ސަރަހައްދަކަށެވެ. އެއަށް ބާރު ދިނުމުގެ ގޮތުން ސީސީޓީވީ ވީޑިއޯ ފުޓޭޖެއް ވެސް ހުށަހެޅި އެވެ. އަދިި ޝީރީނާއި ނަޖާހު އުޅުނު ކޮޓަރިން ފުލުހުން ހޯދި އެ ފޮށީގެ ތެރެއިން ޝީރީންގެ ޑީއެންއޭ ވެސް ވަނީ ފެނިފަ އެވެ.\nލިބިފައިވާ ހުރި ހެކިތައް ތަފްސީލުކޮށް ދެއްވަމުން ފަނޑިޔާރު ނިޔާޒް ވިދާޅުވީ، ޝީރީން ދިރިހުއްޓާ އެންމެ ފަހުން ފެނުނީ ނަޖާހުއާ އެކު އޭނާ ދިރިއުޅުނު ކޮޓަރިއަށް ވަންނަނިކޮށް ކަމަށާއި ޝީރީނަށް ވީ ގޮތް ނޭނގިގެން އާއިލާ މީހުން އޭނާ ހޯދަން ފެށުމުން ނަޖާހު އެކި ފަހަރު ދެއްކި ވާހަކަތައް ދިމާނުވާ ކަމަށް ކަމަށެވެ. ފުއްޕާފައި ހުރި ފޮށްޓެއް ހިފައިގެން ނަޖާހު ޓެކްސީއެއްގައި ދިއުމާއި އޭނާ ފޭބި ސަރަހައްދާ ކައިރި އިމާރާތަކުން ޝީރީންގެ ހަށިގަނޑު ފެނުމާއި އެ ފޮށިން ޝީރީންގެ ޑީއެންއޭ ފެނުމަކީ އިއްތިފާގެއް ނޫން ކަމަށް ވެސް ފަނޑިޔާރު ވިދާޅުވި އެވެ. އަދި ޝީރީންގެ ހަށިގަނޑު ފެނުނުއިރު އޮތީ ކުރު ގަޅުވާފައި ކަމަށް ވެސް ހުކުމްގައި ފާހަގަކުރެއްވި އެވެ.\n"ހެކިތަކާއި ގުޅިފައިވާ ގަތުއީ ގަރީނާތަކުން އެނގެނީ މުހައްމަދު ނަޖާހު އުފުލި ފޮށީގައިި އޮތީ މަރިޔަމް ޝީރީންގެ ހަށިގަނޑު ކަމެވެ. މަރިޔަމް ޝީރީންގެ ފުރާނަ ނެތް ހަށިގަނޑު ގޮސް އެއްލާލީ ނަޖާހު ކަމެވެ،" ފަނޑިޔާރު ނިޔާޒް ވިދާޅުވި އެވެ.\nއެ ފޮށީގައި އުފުުލީ އަންނައުނު ކަމަށް ނަޖާހު ގެއިން ނުކުންނަމުން އެ ގޭގައި އުޅުނު މީހެއް ގާތުގައި ބުންޏަސް، އެކަން ސާބިތުވާން ނެތް ކަމަށާއި އަދި ތަހުގީގުގައި ހަނު ހުރުމުގެ ހައްގު ބޭނުން ކޮށްފައިވާތީ އޭގެ އިދިކޮޅު އެއްވެސް ހެއްކެއް ނަޖާހަށް ދެއްކިފައި ނުވާ ކަމަށް ވެސް ފަނޑިޔާރު ވިދާޅުވި އެވެ.\nގަސްދު މަރެއް ސާބިތު ކުރަން ގަރީނާ\nމަންޒަރު ފެނުނު މީހަކު ނެތި، ފޮރެންސިކް ހެއްކާއި ގުޅުވާލެވޭ ގަރީނާގެ މައްޗަށް މައިގަނޑު ގޮތެއްގައި ބިނާކޮށް ރާއްޖޭގައި އަލަށް ދައުވާކުރި މަރުގެ އެ މައްސަލާގައި ނަޖާހުގެ ފަރާތުން އެންމެ ބޮޑަށް ނެގި އެއް ދިފާއުއަކީ ޑީއެންއޭ ބޭނުން ކޮށްގެން މަރެއް ސާބިތު ނުކުރެވޭނެ ކަމަށެވެ.\nއެ ނުކުތާއާ ގުޅިގެން ފަނޑިޔާރު ނިޔާޒް ވިދާޅުވީ އިސްލާމީ ޝަރީއަތުގެ ދަށުން ހައްދާއި ގިސާސްގެ މައްސަލަތައް ސާބިތުކުރެވޭނީ ހަމައެކަނި މަންޒަރު ފެނުނު މީހުންގެ ހެކިބަހާއި އިއުތިރާފުން ކަމަށް ބުނާ ބުނުން ރަނގަޅު ނޫން ކަމަށެވެ. އިސްލާމީ ޝަރީއަތުގައި ވެސް ގަރީނާއަކީ ކުށް ސާބިތު ކުރުމުގެ ހަރުދަނާ ވަސީލަތެއް ކަން ފާހަގަކުރައްވައި، ރަސޫލާގެ ޒަމާނުގެ ބައެއް ހާދިސާތަކުން ފަނޑިޔާރު ނިޔާޒް މިސާލު ދެއްކެވި އެވެ. އަދި ޒިނޭގެ މައްސަލަތަކުގައި ބަލިވެ އިނުމަކީ ވެސް ކުށް ސާބިތު ކުރުމުގެ ގަރީނާއެއް ކަން ފަނޑިޔާރު ފާހަގަކުރެއްވި އެވެ.\nގަރީނާތަކުން މަރެއް ސާބިތު ކުރުމާ ބެހޭ ގޮތުން އިސްލާމީ އިލްމުވެރިންގެ ރައުޔުތައް ތަފާތު ވިޔަސް، ގިނަ އިލްމުވެރިންގެ ރައުޔަކީ ގަރީނާތައް ބޭނުން ކޮށްގެން ހައްދާއި ގިސާސްގެ މައްސަލަތައް ސާބިތު ކުރެވޭނެ ކަން ކަމަށް ފަނޑިޔާރު ވިދާޅުވި އެވެ. އަދި ސައިންސާއި ޓެކްނޮލޮޖީ ކުރިއަރާފައިވާ މި ޒަމާނުގައި ހަރުދަނާ ގަރީނާތައް އެފަދަ މައްސަލަތަކުގައި ބޭނުން ކުރެވޭނެ ކަމަށް ވެސް ފަނޑިޔާރު ވިދާޅުވި އެވެ.\n"ގިސާސް ހުއްދަވާ މަރުގެ މައްސަލަތަކުގައި އަދި އެ ނޫން ވެސް މަރުގެ މައްްސަލަތަކުގައި ގަތުއީ ގަރީނާއަކީ ސާބިތު ކުރުމުގެ ވަސީލަތެއް ކަމާއި އަދި ބައެއް ހާލަތްތަކުގައި އެއީ ދެ ހެކިންގެ ހެކިބަހަށް ވުރެ ވެސް ބާރުގަދަ ހެއްކެއް ކަމުގައި ހިމެނިދާނެ،" ފަނޑިޔާރު ނިޔާޒް ވިދާޅުވި އެވެ.\nފަނޑިޔާރު ޝަހީދުގެ ރައުޔު: ސަޕްރައިޒް އަދަބެއް ނުދެވޭނެ\nރައުޔު ތަފާތުވި ފަނޑިޔާރު ހުސައިން ޝަހީދުގެ ނިންމެވުމަކީ ޝީރީން މަރުވުމަށް މެދުވެރިވި ސަބަބު ނުހޯދި އޮތުމުން ގަސްދު މަރެއް ނަޖާހުގެ މައްޗަށް ސާބިތު ކުރެވެން ނެތް ކަމަށެވެ. އެކަމަކު ދައުލަތުން އެދިފައި ނުވަނީސް، ގަސްދަކާ ނުލައި މީހަކު މެރުމުގެ ކުށުގައި ނަޖާހުއަށް "ސަޕްރައިޒް އަދަބެއް" ދިނުން ރަނގަޅު ނޫން ކަމަށާއި އެހެންވެ، ދަށު ކޯޓުގެ ހުކުމް ރަނގަޅު ކަމަށް އޭނާގެ ރައުޔުގައިވެ އެވެ.\nސަބަބެއްގެ ގޮތުގައި ފަނޑިޔާރު ޝަހީދު ވިދާޅުވީ ދައުވާގެ ސިފަ ބަދަލު ކުރެވިދާނެ ކަން ދުރާލާ ނަޖާހު އަށް އަންގާފައި ނެތުމާއި އެހެން ކުށެއްގެ އަދަބެއް ކަނޑައަޅަން ދައުލަތުން ވެސް އެދިފައި ނެތުމެވެ. އަދި އަސްލު ދައުވާ ސާބިތުނުވެ، އެކަމަކު އެހެން ދައުވާއެއް ސާބިތުވާ ކަމަށް ކޯޓުން ނިންމާ ހާލަތުގައި ދައުވާ އަށް ޖަވާބުދާރީވުމުގެ ފުރުސަތު ދިނުމަކީ އެހެން ގައުމުތަކުގައި އަމަލުކުރާ އުސޫލެއް ކަމަށް ފަނޑިޔާރު ވިދާޅުވި އެވެ.\nމީގެ އިތުރުން އެކަމުގައި އިހުމާލުވި ފަރާތްތަކާ މެދު ގާނޫނީ އިމުގެ ތެެރެއިން އަޅަން ޖެހޭ ފިޔަވަޅުތައް އަޅަން ޖެހޭ ކަމަށް ވެސް ފަނޑިޔާރު ޝަހީދު ވިދާޅުވި އެވެ.\nދަށު ކޯޓުން ޝީރީންގެ ވާރިސުންގެ ބަސް ނެގުމުގައި ބޮޑެތި އިހުމާލުތަކެއް ވެފައި ހުރި ކަމަށް ފަނޑިޔާރު ނިޔާޒް ވިދާޅުވި އެވެ. އެގޮތުން ބަޔާން ނަގަން ނުޖެހޭ މީހުންގެ ބަޔާން ނެގުމާއި ވާރިސުންގެ ގޮތުގައި ތިބި އޭނާގެ ދަރިންގެ ބަޔާން ކްރިމިނަލް ކޯޓުން ނުނަގާ މައްސަލަ ނިންމާފައިވާ ކަމަށް ވެސް ފަނޑިޔާރު ވިދާޅުވި އެވެ.\nޝީރީންގެ ދަރިންގެ ބަޔާން ހައި ކޯޓުން ނަގަން މަސައްކަތް ކުރުމުން އެކަން އެކި ސަބަބުތަކާ ހެދި ކުރެވޭނެ ގޮތެއް ނުވި އެވެ. އެހެންވެ، ފަނޑިޔާރު ނިޔާޒް ވިދާޅުވީ ތަރިކައިގެ މައްސަލަތައް ބެލުމުގެ ބާރު ލިބިގެންވާ ކޯޓެއްގައި މަރުގެ ދިޔަ ހޯދަން ދައުވާ ކުރުމުގެ ހައްގު ޝީރީންގެ ވާރިސުންނަށް އޮންނާނެ ކަމަށެވެ.\nނަޖާހުގެ މައްޗަށް އެ ހުކުމް އައީ މަސްތުވާތަކެތީގެ މައްސަލައެއްގައި ޖަލުގައި ހުރުމަށް ފަހު ދާދި ފަހުން އޭނާ މިނިވަންވެފައި ހުއްޓަ އެވެ. ހުކުމް އިއްވަމުން ދިޔައިރު އޭނާ އިނީ އިސް ދަށަށް ޖަހައިގެންނެވެ.\nކުށްކުރުން މީހުން މެރުން ޝީރީން މަރާލުން ހައި ކޯޓް ކްރިމިނަލް ކޯޓް\n42 ކޮމެންޓް, 96 ރިއެކްޝަންސް\nމިތާގަ ވާނުވާ ނޭނގި އަނގަ ތި ކޮއްޕަނީ ކަލޭ. މަރަށް އިންސާފު ނުލިބޭތީ އަހަރުމެން މި އުޅެނީ. މަގޭ މަންމަ މަގޭ ލޯމަތިން ގެއްލުނީމަ އެ ވާ އިހުސާާސް އިނގޭނީ މަށަށް. ކަލެއަށް މި އިހުސާސް ކުރެވޭ ނަމަ ތިހެން ނޫޅޭނެ...\nޙުކުމް ތަންފީޒު ކުރަން ހަވާލުކުރޭ\nމީރާއްޖެ. މަންމަގެ މަރައް އިންސާފު ނުލިބި އުޅެނިކޮއް ޝީރީންގެ އެއް ދަރިޔަކު ނިޔާވެއްޖެ\nތިވާނީ އޮޅިގެން ކަމައް ، ބޯގަންވިލާ ސަރުކާރު މީ\nމި3ލައްކަ އާބާދީގައި ހިނގާ މިފަދަ މަރުގެ މައްސަލަތަކުގައި އިންސާފާ ހަމައަށް ދަތުރުކުރަން އެބަ ނަގާ 11 އަހަރު. މިހާ ގިނަ ދުވަސްވާއިރު ވާރިސުންވެސް މަރުވާނެ. ޢާއިލާ މީހުން އިތުރުވެ ގިނަވެ. އެހެންވީމަ ވިސްނާލާ އާދައިގެ މައްސަލަތަކުގައި އިންސާފުގެ ދަތުރު ދިގުވާނެވަރު. އަދިވެސް އިބްތިހާލްގެ މަރުގެ މައްސަލަ ޝަރީޢަތުގަ މިހާރު7އަހަރުވަނީ މި. އަޖައިބެއް ހަމަ މިހާ ދިގު ދުވަސްތަކެއް ނަގާތީ.\nމީހަކު މަރައިފި މީހާ ނުމަރާ ހުރުމުން އެހެން ދިރިތިބި މީހުންގެ މިސާލަކީ ފުރާނަ ނެތްބައެއް ފަދައެވެ. މިގޮތުގަ ބަޔަކު ތިބީމަ އޭގެ މަންފާ މިފެންނަނީ އެވެ. ސިޔާސީ ލެބޯޓްރީގެ ބޭނުމަށް އެބަޔަކުގެ ފިކުރު ބޭނުން އެބަކުރެވެއެވެ.\nނަޖާހުގެ ފަހުގެ ފޮޓޯއެއް ނޫސްވެރިންނަށް ހޯދުނު ނަމަ ވަރަށް ފުރިހަމަ ވާނެ. މިހާރު ކިއުންތެރިން ބޭނުންވޭ އޭނާ މިހާރު ހުރިގޮތެއް ބަލާލަން. މުޅިންވެސް މިމައްސަލާގައި ދައުރުކޮށްފައިވަނީ އެ ދެމީހުން އެކުގައި ތިއްބާ ނަގާފައި އިން ފޮޓޯ އެކަނި. ޝީރީންގެ ވެސް އެހެން ފޮޓޯތައް އާއިލާ އަތުގައި ހުންނާނެ. ދެން، ކޮބާ މިމައްސަލާގައި އޭރު ހައްޔަރު ކޮށްގެން އުޅުނު "ހަނީ"...؟ އޭނައަށް ކިހިނެތްވީ...! އޭނާއާއި ނަޖާހު އާ އޮތީ ކޮންގުޅުމެއް...؟\nއަހްމަދު އިސްމާއިލް ސަލީމް\nކަލާކޯ! ކޯވިޑް އޭ، ޓުއަރިސްޓުންނޭ، އެއަރޕޯރޓް ބަންދޭ ކިޔާނެ ކަމެއް ނެތް. މިތާ މި ފެންނަނީ ހަމަ އަހަރުމެންގެ ފެންވަރު. އެފްރިކާގެ އެންމެ ނާ ތަހުޒީބު ގައުމެކޭ އެއްވަރު. މަރުގެ 10 އަހަރު ފަހުން ނިދާފަ ތިބެފަ ހޭލާ މިބުނަނީ ދުންމާރިޔޭ! ބާރައް ދިވެހި ގައުމު! ދަވާލާ!\nމީނަ އަކީ މުޅިއުމުރު ޖަލުގާ ބަހައް ޓާވަރުގެ މީހެއް.މިބުނީ ވަރަށް ބައިވަރު ވާހަކަ.\nތިބުނީ އެންމެ ވާހަކަ އެއް\n. ތީ އަދަބެއް ނޫން މީހަކު މެރީމަ ލިބޭ ރިވޯޑެއް. ކީއްވެ ދޫކޮއްލަނީ، އުމުރައްޖަލައްލާ އަދި މަރުވަންދެން ޖަލުގަ ބާއްވާ. ނޫނީ މަރުގެ ހުކުން އިއްވާ އަދި ތަންފީޒުކުރޭ.\nޖޫޑިޝަލް ސާވިސްކަމިޝަނަށް ގޮވަލަން ހުކުމް ނުކުރެވި ނުނިމި ހުރި ހުރިހާ މައްސަލައެއް އަވަހަށް ނިއްމާ ދިނުމަށް.


SunOnline: El Classico fas kuran jehumuge zinmaa nagan jeheynee Barcelona: Laporta\nއެލްކުލެސިކޯ ފަސް ކުރަން ޖެހުމުގެ ޒިންމާ ނަގަން ޖެހޭނީ ބާސެލޯނާ: ލަޕޯޓާ\nޢަބްދުﷲ އައިމަން 29 Oct 2019, 12:02\nބާސެލޯނާގެ ކުރީގެ ރައީސް ޖޯއާން ލަޕޯޓާ --- ފޮޓޯ// ޓޮމީ ޑޯލްމަން\nކުލަބު ފުޓުބޯޅައިގެން އެންމެ ވާދަވެރި ދެ ކުލަބު ކަމަށްވާ ބާސެލޯނާއާއި ރެއާލް މެޑްރިޑް ބައްދަލު ކުރާ އެލްކުލެސިކޯ، ކުރިން ހަމަޖައްސާފައި އޮތް ތާރީހުގައި މެޗު ނުކުޅެވުމުގެ ޒިންމާ ނަގަން ޖެހޭނީ ބާސެލޯނާއިން ކަމަށް އެ ކުލަބުގެ ކުރީގެ ރައީސް ޖޯއާން ލަޕޯޓާ ބުނެފި އެވެ.\nސްޕެއިންގެ ކެޓަލޯނިއާގައި ކުރިއަށްދާ މުޒާހަރާތަކާ ގުޅިގެން ސްޕެނިޝް ލަލީގާގައި ބާސެލޯނާ އާއި ރެއާލް މެޑްރިޑް ބައްދަލުކުރާ އެލް ކްލެސިކޯ މިދިޔަ ހޮނިހިރު ދުވަހު ކުޅެން އޮތް ނަމަވެސް ދެ ކުލަބުގެ އެދުމުގެ މަތިން އެ މެޗު ވަނީ ޑިސެމްބަރު 18 އަށް ފަސްކޮށްފަ އެވެ. އެގޮތަށް ސްޕެއިންގެ ރޯޔަލް ފުޓުބޯޅަ ފެޑެރޭޝަނުން ނިންމާފައި އޮތް ނަމަވެސް މެޗު ފަސް ކުރެވިގެން ނުވާނެ ކަމަށާއި އެކަމުގެ ޒިންމާ އުފުލަން ޖެހޭނީ ބާސެލޯނާއިން ކަމަށް އެކުލަބުގެ ކުރީގެ ރައީސް ލަޕޯޓާ ވަނީ ބުނެފަ އެވެ.\n"އަހަރެން ކުރިން ހުރި މަގާމުގައި ހުރި ނަމަ އެ މެޗު ފަސް ކުރުމަށް އެއްބަސް ނުވާނަން. އެއީ ރެއާލް މެޑްރިޑުން ވެސް ފުރަތަމައިން ބޭނުންވެފައި ތިބީ އެ މެޗު އެ ދުވަހު ކުޅެން،" 2003 ވަނަ އަހަރުން ފެށިގެން 2014 ވަނަ އަހަރާއި ހަމައަށް ބާސެލޯނާގެ ރައީސްގެ މަގާމުގައި ހުރި ލަޕޯޓާ ބުނެފައިވެ އެވެ.\nލަޕޯޓާ ބުނީ، މެޗު ފަސް ކުރުމަކީ ސިޔާސީ ބޭނުމެއްގައި ބަޔަކު ކުރި ކަމެއް ކަމަށެވެ. އެގޮތުން އެ މެޗު ފަސް ކުރުމުން ބާސެލޯނާ އަކީ ބިރުވެރިތަނެއްގައި ގިނަ ބަޔަކު ސިފަ ކުރާނެ ކަމަށާއި ހަގީގަތަކީ އެއީ ނޫން ކަމަށެވެ. އަދި ސިޔާސީގޮތުން މަންފާއެއް ހޯދުމަށް އެފަދަ އަމަލުތައް ހިންގުމަކީ ބަލައިގަނެވޭނެ ކަމެއް ނޫން ކަމަށެވެ.\n"ލަ ލީގާ [ސްޕެނިޝް ލީގު] އަކީ އަބަދު ވެސް، އޭގެތެރެއަށް ސިޔާސީ ކަން ކަން އިންތިހާއަށް ވެދަފަ އޮންނަ ލީގެއް. މިކަން މިގޮތަށް ދެމިއޮންނަ ހިނދަކު ފައިދާ ވާނީ ވަކި ބަޔަކަށް. ބާސެލޯނާއިން މިފަހަރު ޖެހޭނެ ލީގުން ސިޔާސީ ފައިދާ ނެގުމުގެ ޒިންމާ ނަގަން." ލަޕޯޓާ ބުންޏެވެ.\nބާސެލޯނާ އަކީ ކެތަލޯނިއާގެ އެންމެ ބޮޑު ސިޓީ އެވެ. ކެތަލޯނިއާއިން ވަކި ދައުލަތެއްގެ ގޮތުގައި ހިންގި ނަމަވެސް އެ ތަނަކީ އަދިވެސް ސްޕެއިންގެ ބާރުގެ ދަށުގައި އޮތް ތަނެކެވެ.


މި މިނިސްޓްރީގެ ދަށުން ހިންގަމުންގެންދާ ފިޔަވަތި އަށް މިނީ ބަހެއް ގަންނަން ބޭނުންވެގެން ކުރެވުނު ނަންބަރ: IUL)459-PL/459/2020/26) އިޢުލާނަށް ހުށަހަޅާފައިވާ ބިޑްތަކުގެ މަޢުލޫމާތު ފުރިހަމަނުވާތީ އެ އިޢުލާން ބާޠިލްކޮށް އަލުން އިޢުލާން ކުރަމެވެ.\nވީމާ، މިކަމަށް ޝައުޤުވެރިވެލައްވާ ފަރާތްތަކުން 2020 ސެޕްޓެމްބަރު 21 ވާ ހޯމަ ދުވަހުގެ 10:00 ގެ ކުރިން މި މިނިސްޓްރީގެ އީމެއިލް [email protected] އަށް އަންދާސީހިސާބު ފޮނުއްވުން އެދެމެވެ. މި ބިޑާގުޅޭ މަޢުލޫމާތު ޝީޓް، ބިޑް ސަބްމިޝަން ފޯމު އިޢުލާނާއި އެޓޭޗްކުރެވިފައިވާނެއެވެ. އަދި މި ބިޑާ ގުޅޭގޮތުން މަޢުލޫމާތު ސާފުކުރެއްވުމަށް 3027546 ނަންބަރަށް ގުޅުއްވުން އެދެމެވެ.\nސުންގަޑި: 21 ސެޕްޓެންބަރު 2020 1000\n- އެނެކްސް 1


Raees Nasheedhge Athugai Majileehuge Majority Oi Nama Huriha Vazeerun Vakikurees: Moosa - Vaguthu\n3 މަސް ކުރިން ( އޮގަސްޓް 10, 2021 )\nރީކޯ މޫސާ މަނިކް "ވަގުތު" އަށް ދެއްވި ޚާއްސަ ބަސްދީގަތުމުގެ ތެރެއިން - ވަގުތު އިމޭޖަސް: އިބްރާހިމް ޝާބިލް\nކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ އަތްޕުޅުގައި މިހާރު މަޖިލީހުގެ ބާރުތައް ނެތް ކަމަށާއި، އެހެން ނޫންނަމަ މިހާރު ރައީސް ސޯލިހުގެ ހުރިހާ ވަޒީން ވަކިކުރީސް ކަމަށް އެމްޑީޕީގެ ކުރީގެ ޗެއާޕާސަން ރީކޯ މޫސާ މަނިކު ވިދާޅުވެއްޖެއެވެ.\nސަންގުޓީވީގެ ޚަބަރަށް ފަހު ޕްރޮގްރާމްގައި ވާހަކަދައްކަވަމުން މޫސަ ވިދާޅުވީ ގައުމީ މަޖިލީހުގައި ވެސް ރައީސް ނަޝީދުގެ ކޮންޓްރޯލް މިހާރު ނެތް ކަމަށެވެ. މީގެ ކުރިން އެމްޑީޕީގައި ރައީސް ނަޝީދާއި ޚިޔާލުތަފާތުވާ މީހުން އެމްޑީޕީ އިން ބާކީކޮށްލި ނަމަވެސް ރައީސް ސޯލިހު ބާކީކޮށް ނުލެވެނީ އެމްޑީޕީގެ އެތެރޭގައި އެމަނިކުފާނުގެ ބާރު ގަދަވުމުން ކަމަށް ވެސް މޫސަ ވިދާޅުވިއެވެ.\nމޫސަ ވިދާޅުވީ މިހާރު އެމްޑީޕީގެ އެތެރޭގެ ކޯޅުން ބޮޑުވެ، ރައްޔިތުންނަށް މިސާލުދެއްކުމަށް އެމްޑީޕީއިން ކުރި މަސައްކަތް މިހާރު ނުކުރެވޭ ކަމަށެވެ. އެމްޑީޕީ އުފެދުނީ ވަރަށް ރަނގަޅު ނިޒާމެއްގެ މައްޗަށް ކަމަށް ވީނަމަވެސް މިހާރު އެމްޑީޕީ އޮތީ ހުދުމުހުތާރު އުސޫލުތަކެއްގެ މަތީގައި ކަމަށް މޫސަ ފާހަގަކުރެއްވިއެވެ.\nއެމްޑީޕީ ބަލިކަށިވުމަކީ ގައުމަށް ވެސް ހުރި ގެއްލުމެއް ކަމަށް ފާހަގަކުރައްވާ މޫސަ ވިދާޅުވީ އެމްޑީޕީ މިހާރު އޮތީ އެންމެ އާދައިގެ އާ ޕާޓީތަކަށް ވުރެ ދެރަ ހާލުގައި ކަމަށެވެ. އެމްޑީޕީ އިސްވެ ގެނައި ޑިމޮކްރަސީގެ އުސޫލުތައް ދޫކޮށް ވަކި މީހެއްގެ ފަހަތުން ޕާޓީ އުޅުމަކީ ހިތާމަކުރައްވާ ކަމެއް ކަމަށް މޫސަ ވިދާޅުވިއެވެ.\n"އެހެންފަހަރުތަކުގައި އެ ޚިޔާލު ތަފާތުވާ މީހަކު ދަނީ އެގޮތް މި ގޮތް ހަދައިގެން. މިހާރު މިވާގޮތަކީ އަންދާޒާކުރާ ވަރަށް ވުރެ ރައީސް ސޯލިހުގެ ބާރުވެސް ގަދައީ އެމްޑީޕީ ތެރޭގައި. އެހެން ވަރުގަދަ ވާނެ ސަބަބުތައް ވެސް އެބަހުރި. އަޅުގަނޑުމެން ހިޔާލުތަފާތުވެގެން ހަމަ ޕާޓީ ދޫކޮށް ދިޔައީ. އެކަމަކު މިހާރު އޭގެ ބަދަލުގައި ވާނެ ގޮތަކީ ރައީސް ސޯލިހު އަކީ ޕާޓީގެ ފައުންޑަރ. ޕާޓީ އަށްޓަކައި ހޭދަކޮށް ވަގުތު ދުއްވާލި އެކަކު. ރައީސް ސޯލިހު ފަހަތުގައި އެބަ އޮތް ވަރަށް ބޮޑު ޓީމެއް. ސަރުކާރު އޮތީ ރައީސް ސޯލިހު އަތުގައި. އެމްޑީޕީ ގައުމީ މަޖިލީހުގެ ފުލް މެޖޯރިޓީ ރައީސް ސޯލިހު އަތުގައި އެބައޮތް. ޕާލިމެންޓް ގްރޫޕުގެ ފުލް މެޖޯރިޓީ އެބައޮތް." އޭނާ ވިދާޅުވިއެވެ.\nމިހާރު ޕާޓީ ހަލާކުވަނީ ކުރީގެ ރައީސް މުހައްމަދު ނަޝީދަށް ތާއީދު ކުރާ މަދުބައެއްގެ ސަބަބުން ކަމަށް މޫސަ ވަނީ ތުހުމަތުކުރައްވާފައެވެ. މިހާރު އެމްޑީޕީ އިން ފެންނަ މަންޒަރަކީ އެމްޑީޕީ އުފައްދަން މަސައްކަތް ކުރި މީހުންނާއި، އެމްޑީޕީގެ މެމްބަރުން ދުވަހަކުވެސް ދެކެން ބޭނުންވި ދުވަހެއް ނޫން ކަމަށާއި، އެމްޑީޕީގެ ފިކުރު އެއްކޮށް ގެއްލިފައިވާ ކަމަށް އޭނާ ވިދާޅުވިއެވެ. މިހާރު އެމްޑީޕީގައި ހައްގުތައް ހިމާޔަތްކުރުމާއި ޚިޔާލުފާޅުކުރުން ނެތިގޮސްފައިވާ ކަމަށް ވެސް އޭނާ ވިދާޅުވިއެވެ.\nއޮގަސްޓް 10, 2021 10:27\nމުނާފިގު މޫސަ އނގަ ނާރުވާ އިންޑިޔާގެ ނުފޫޒުން ގައުމު ސަލާމަތް ކުރަން މަސައްކަތް ކޮށްބަލަ! މުސަތިހުރީ ރަގަޅަށް ބާކީވެފައި ކިތަންމެ ވަރަކަށް އަގަ އެރުވިއަސް ދެން އެއްވެސް ޕާޓީއަކުން ބަލައެއް ނުގަންނާނެ!\nއޮގަސްޓް 10, 2021 10:31\nނަޝީދާއި އޭނާގެ ލާދީނީ އެޖެންޑާ އައުޓްް . އެމް.ޑީ.ޕީ އައް ރައްޔިތުންގެ ސަޕޯޓު ގެއްލެން ފެށީ އެ ޕާޓީގެ އިސް ސަފުގަ ހުރިމީހުންގެ ލާދީނީ ކަން ރައްޔިތުންނަށް އެނގެން ފެށުމުން\nއޮގަސްޓް 10, 2021 10:51\nމައުމޫނު ދޫކޮށް މިހާރު ނަޝީދު އާ އަޅައިގަތީތޯ؟\nއޮގަސްޓް 10, 2021 10:52\nކޮސް ގޮވަނީ ކަލޭ. މިހާރު ކަލޭ ދައްކާ ވާހަކަ ދެކޮޅެއް ނުޖެހޭ. މިހާރު ކަލެއަށް ޢުމުރުން ހަތްދިހަ އާއި ކައިރިކޮށްފާނެ. ޙިޔާލު މުސްކުޅިވެއްޖެ. ބޭކާރުމީހެއް.\nއޮގަސްޓް 10, 2021 11:20\nމޫސަ އެވިދާޅުވީ ދެދު ފުޅެކެވެ ރ ނަސީދު އަތްޕުޅުގަ އި\nކިރި އާވެސް އުރަ އްޕެ އް ހުރިނަމަ އެބޭފުޅާގެ ދެބަ އި\nލަސްކަރީން ފިޔަވާ އެހެންމީހަކު މަތިފަޑީގަ އި ހު އްޓަ\nނުދޭނެ އެވެ ޑިމަކްރަސީގެ ނަންބޯޑް ނި އއްކުރީގަ އި\nތަތްކުރަ އްވަ އިގެން ހުންނެވި ޑިކްޓޭޓަރެކެވެ.\nއޮގަސްޓް 10, 2021 12:14\nމޫސަ އަށް ތިޔަކަން ތިޔަވިސްނުނީ ހާދަ ފަހަކުންނޭ ދޯ؟ އެމްޑީޕީ އުފެދުނީ ވަރަށް ރަންގަޅު ނިޒާމެއްގެ މައްޗަށް ކަމަށް ވީނަމަވެސް އެމްޑީޕީ ޚުދުމުޚްތާރު ކުރުމުގެ އެންމެ އިސް މޭސްތިރިންގެ ތެރޭގައި ޚުދް މޫސާ މަނިކު ވެސް ހިމެނޭ ނޫންތޯ؟ ހިޓްލަރުގެ ނާޒީ ޕާޓީން އުފެއްދި ކަހަލަ މަގުމަތީ ކޯޓު ހަދައިގެން އެކޯޓުގެ ފަނޑިޔާރުކަމުގައި އިނދެ ދިނީ އިލްމުވެރިންނާއި ސިޔާސީ މީހުން ދަންޖައްސައި މެރުމުގެ ޙުކުމް އިއްވަމުން ދިޔައީ ހަމަ ތިޔަ ޚުދުމުޚުތާރު މޫސާ މަނިކު ނޫންތޯއެވެ؟ ދެން މިއަދު އެމްޑީޕީ ޚުދުމުޚްތާރު ވުމުގެ ވާހަކަ ތިޔަދައްކަނީ މޫސަގެ ލަދުގެ ކަންފުޅެއްވެސް ނެތީމާ ނޫންތޯ؟ އެމްޑީޕީ ޚުދުމުޚުތާރު ކުރުމަށްފަހު ދެން ވަދެ އިނީ ރާއްޖޭގައި ނަޝީދު އާއިޖެހިގެން ހުރި އަނެއް ޚުދުމުޚުތާރު މީހާ ޔާމީނުގެ އުނގަށް ނޫންތޯ؟ އަދި ޔާމީނު އާއި ބައިއަތު ހިފައިގެން މަޖިލިސްގެ ރިއާސަތުގައި އިނދެ މޫސަ ހިންގި ޚުދުމުޚްތާރު ނާތަހުޒީބު ޑިމޮކްރެސީ އާއި ބީރައްޓެހި އަނިޔާވެރި އަމަލުތައް ދިވެހިން އަދި ހަނދާނެއް ނުނެތެއޭ އިގޭތޯ؟ ޔާމީނުގެ ވެރިކަމުގައި މޫސަ މަޖިލީހުގެ ރިޔާސަތުގައި އިންދެ ޗާޓުންބޭރުން މަޖިލިސް ހިންގައި، ދިވެހިރާއްޖޭގެ ޖުމުހޫރިއްޔާގެ ޤާނޫން އަސާސީ އުލުބޭންދި ދުވަސް އިއްޔެ ވީ ކަމެއްހެން އަހަރެމެން ހަނދާން އެބަހުއްޓޭ. ވީމާ ނަޝީދެކޭ މޫސައެކޭ ހުރީ ވަކި ކޮން ތަފާތެއް ތޯއެވެ؟ ޔާމިނު ދައުރުގައި އެއަތައްޖެހިގެން މޫސާ މަނިކު ޤާނޫނަށް ފިލައި އޮތް ގޮތަށް މިއަދު ރައީސް ސޯލިހުގެ އަތަށް ޖެހިގެން ވެސް ތިޔައުޅެނީ ރައީސް ސޯލިހުގެ ސަރުކާރުން ވެސް ހިމާޔަތް ހޯދައިގެން މޫސާ މަނިކުގެ ކޮރަޕްޝަނާއި ފަސާދަ ފޮރުވައި ޤާނުނަށް ފިލަން ވެގެން ނޫންތޯ؟ ތިޔަ މޫސާމަނިކުގެ ހަޤީޤަތް ނޭގޭ ދިވެއްސަކު މިއުޑު ދަށުގައި ހުންނާނެތޯ؟ ޤާނޫނުގެ ދިގު އަތް ކޮންމެވެސް ދުވަހަކުން މޫސަ އާއި ވެސް އަރާ ހަމަކުރާނެ. މޫސަ މަގުމަތީ ކޯޓު ހެދި މައްސަލަ ބެލޭނެ ދުވަހެއް އަދި އަންނާނެ. އަބަދު ޤަނޫނަށް ފިލައެއް ނޯވެވޭނެ.\nއޮގަސްޓް 10, 2021 12:20\nނަޝީދު އަތުގައި މަޖިލީހުގެ ބާރު އޮތަސް ނެތަސް މަޖިލީހުގެ ކަރާމާތަޢި ޝަރަފް ދެމެހެއްޓުމަށްޓަކައި ނަޝީދު ބަނގުރާ ބޮމުން ދިޔަ ކަމަށް ވެފައިވާ އިއުތިރާފުގެ މައްޗަށް ބިނާކޮށް ނަޝީދު މަޤާމުން ދުރުކުރަން ޖެހޭ ކަމީ އެއްވެސް ޝައްކެއް އޮތް ކަމެއް ނޫން. އެކަން ނުކުރާކަމަށް ވާނަމަ 19 ވަނަ މަޖިލީހުގެ މެމްބަރުން ޒިއްމާ އަދާނުކުރުމުގެ ނަތީޖާއަކަށް ވެގެންދާނީ ކުރިޔަށް އޮތް ދައުރުގައި ކުރިމަތިލުމުން ލިބިގެންދާނޭ ހިތި ނަތީޖާ. ރައްޔިތުން މިތިބީ ބަލަން.


Viyafaareege nuthanavaskan hallukurumah America aa China mashvaraa kuranee - vNews.mv\nވިޔަފާރީގެ ނުތަނަވަސްކަން ހައްލުކުރުމަށް އެމެރިކާއާއި ޗައިނާ މަޝްވަރާ ކުރަނީ\nމަރްޔަމް ޝަނީޒާ 02 June 2018, 12:30\nދުނިޔޭގެ އެންމެ ބޮޑު ދެ އިގްތިސާދު އޮންނަ އެމެރިކާއާއި ޗައިނާގެ މެދުގައި ހިނގާފާނެ ވިޔަފާރީގެ ހަނގުރާމައަކުން ސަލާމަތްވުމަށް ޗައިނާ އާއިއެކު މަޝްވަރާ ކުރުމަށް އެމެރިކާގެ ކޮމާސް ސެކްރެޓަރީ ވިލްބާ ރޮސް ޗައިނާއަށް ވަޑައިގެންފިއެވެ.\nއެމެރިކާއަށް އެތެރެކުރާ ދަގަނޑާއި އެލްމިނިއަމުން ޓެކްސް ނަގަން ނިންމާފައިވާތީ ވިޔަފާރީގެ ހަނގުރާމައެއް ފެށިދާނެ ކަމަށް ބައިނަލްއަގްވާމީ ވިޔަފާރިތަކުން އިންޒާރުދީފައިވާ މިދަނޑިވަޅުގައި ރޮސް ޗައިނާއަށް ވަޑައިގެންނެވީ އެމެރިކާ އާއި ޗައިނާ އާއި ދެމެދު އުފެދިފައިވާ ނުތަނަވަސްކަން ހައްލު ކުރެއްވުމަށެވެ.\nރޮސް ޗައިނާގެ އޮފިޝަލުންނާ މަޝްވަރާ ކުރެއްވުމަށް ބެއިޖިންގައި ހުންނެވި ކަމަށް ޗައިނާގެ މީޑިއާ ތަކުގައިވެސް ވަނީ ރިޕޯޓް ކޮށްފައެވެ. އެމެރިކާއިން ވަނީ ޗައިނާގެ ވިޔަފާރިތަކާއި ދެކޮޅަށް ދަތިކުރުމުގެ ފިޔަވަޅުތަކެއް އަޅާނެ ކަމަށްވެސް ބުނެފައެވެ.\nޗައިނާއަކީ އެމެރިކާއަށް ކޮންމެ އަހަރަކުވެސް އެތައް ބިލިއަން ޑޮލަރެއްގެ މުދާ އެކްސްޕޯޓްކުރާ ގައުމެކެވެ. ޗައިނާގެ ވިޔަފާރިތައް ހިމެނޭ ގޮތަށް އެމެރިކާއަށް އެތެރެކުރާ ދަގަނޑާއި އެލްމިނިއަމުން 25 އިންސައްތައިގެ ޓެކްސް ނެގުމަށް ނިންމުމާއި ގުޅިގެން އޭގެ ބަދަލު ހިފާނެކަމަށް ބުނެ ޗައިނާއިންވަނީ އެމެރިކާއަށް އިންޒާރުވެސް ދީފައެވެ.\nއެމެރިކާ ސަރުކާރުން ބުނީ ވިޔަފާރި އާއިގުޅޭ ދާއިރާގެ މަޝްވަރާތަކަށް ޗައިނާއަށް ވަޑައިގެން އުޅުއްވާ ރޮސް އާދިއްތަ ދުވަހަކާ ހަމައަށް އެގައުމުގައި މަޑުކުރައްވާނެ ކަމަށެވެ.\nރޮސް ޗައިނާއަށް ވަޑައިގެންނެވި މިދަނޑިވަޅަކީ އެމެރިކާއިން އަލަށް ތައާރަފްކޮށްފަިއވާ ޓެކްސްތަކާއި ގުޅިގެން ޔޫރަޕިއަން ޔޫނިއަން އާއި ކެނެޑާއި، މެކްސިކޯ އިންވެސް ކަންބޮޑުވުން ފާޅުކޮށްފައިވާ ދަނޑިވަޅެކެވެ.\nއެމެރިކާއިން އަލަށް ތައާރަފްކުރި ޓެކްސްތައް މިދިޔަ ހުކުރު ދުވަހުން ފެށިގެން އެގައުމަށް އެތެރެކުރާ ދަގަނޑާއި، އެލްމިނިއަމުން ނަގާނެ ކަމަށް އެމެރިކާއިން ބުނެއެވެ.\nޗައިނާ އާއި ދެކޮޅަށް ވިޔަފާރީގެ ދަތިކުރުމުގެ ފިޔަވަޅުތަކެއް އަޅާނެކަމަށް އެމެރިކާގެ ރައީސް ޑޮނަލްޑް ޓްރަމްޕް އެންމެ ފުރަތަމަ އިއުލާނު ކުރެއްވީ މާޗްމަހު އެވެ.\nޗައިނާއިން އެމެރިކާއަށް އެތެރެކުރާ ބާވާތްތަކުން ނަގާ ޓެކްސްތައް އިއުލާނު ކުރާނީ ޖޫން 15 ގައެވެ. އަދި ޗައިނާގެ ވިޔަފާރީތަކާއި އެކްސްޕޯޓަށް އެމެރިކާއިން އަޅާނެ ދަތިކުރުމުގެ ފިޔަވަޅުތައް އިއުލާނު ކުރާނީ ޖޫން 30 ގައި ކަމަށް ވައިޓް ހައުސްއިން ބުނެއެވެ.


Adeeb ge security varu gadhakoh dheyn edhijje\nޝަރީއަތުގައި ދެއްކި ވާހަކަތަކާ ގުޅިގެން އަދީބުގެ ސެކިއުރިޓީ ވަރުގަދަކޮށްދޭން އެދިއްޖެ\nއަދީބު: އޭނާގެ ސެކިއުރިޓީ ވަރުގަދަކޮށްދޭން ވަނީ އެދިފަ --\nކުރީގެ ނައިބު ރައީސް އަހުމަދު އަދީބު އަބްދުލް ގަފޫރު މިއަދުި ކުރިމިނަލް ކޯޓުގެ ޝަރީއަތުގެ މަޖިލީހުގައި ދެއްކެވި ވާހަކަތަކާ ގުޅިގެން ނުރައްކަލެއް ކުރިމަތިވެދާނެ ކަމަށް ވިދާޅުވެ އޭނާގެ ސެކިއުރިޓީ ވަރުގަދަކޮށްދޭން އާއިލާއިން ފުލުހުން ކިބައިން އެދިއްޖެ އެވެ.\nނާޖައިޒު ފައިދާ ހޯދައިދިނުމުގެ 10 ދައުވާއެއް އަދީބުގެ މައްޗަށް ކޮށްފައިވެ އެވެ. އެއީ އެމްއެމްޕީއާރްސީއަށް އަށް ރަށަކާއި މާލެ އަތޮޅު ދެ ފަޅެއް ދިން މައްސަލާގަ އެވެ. އެ ދައުވާތަކުގެ އިބްތިދާއީ އަޑުއެހުން މިއަދު ކުރިއަށް ދިޔައިރު، އަދީބު ވަނީ އެމްއެމްޕީއާރްސީ ކޮރަޕްޝަނާއި ރައީސް އަބްދުﷲ ޔާމީން ގުޅުވައި ގިނަ ވާހަކަތަކެއް ދައްކަވައި ބޮޑެތި ތުހުމަތެއް ރައީސް ޔާމީނަށް ކުރައްވާފަ އެވެ.\nއެ ވާހަކަތައް ދެއްކެވުމަށްފަހު، އަދީބު ވިދާޅުވީ، އެ ހަގީގަތްތައް ހާމަކުރުން އޭނާއަށް އޮތީ މަނާކޮށްފަ ކަމަށެވެ. ޖަލުގައި މިހާރު ވެސް މީހުން މަރުވަމުންދާ ކަމާއި އެފަދަ ކަމެއް އޭނާއަށް ވެސް މެދުވެރިވެދާނެ ކަމަށް ބުނެ ދައްކާފައިވާ ކަމަށެވެ. ނަމަވެސް އޭނާ މަރާލިޔަސް އެ ވާހަކަތައް ދައްކައި ހަގީގަތް ހާމަކުރައްވާނެ ކަމަށް އަދީބު މިއަދު ވިދާޅުވި އެވެ.\nއެކަމާ ގުޅިގެން އަދީބުގެ އަނބިކަނބަލުން މަރިޔަމް ނަޝްވާ ވިދާޅުވީ، އިންޒާރުތައް އަދީބަށް ދީފައިވާ ކަމަށް ވިދާޅުވެފައިވާތީ އޭނާގެ ސެކިއުރިޓީ ވަރުގަދަކޮށް ފުރާނަ ސަލާމަތްކޮށްދިނުމަށް ފުލުހުން ކިބައިން އެދިވަޑައިގަންނަވާ ކަމަށެވެ.\nއަދީބު މިއަދު ވިދާޅުވީ، ގައުމު ހިންގަން އޭނާއާ ހަވާލުކުރެއްވުމަށްފަހު ރައީސް ޔާމީން ހަވާލުވެޑައިގަތީ ޑޮލަރު ޖަމާކުރުމާއި މާރުކުރުމުގެ މަސައްކަތާ ކަމަށެވެ. އަދީބު ވިދާޅުވީ، ރަށްތައް ކުއްޔަށް ދޫކޮށް ލިބޭ ފައިސާތައް އެމްއެމްޕީއާރްސީގެ އެކައުންޓަށް ޖަމާކުރުމަށްފަހު އެހެން ކުންފުނިތަކަށް ފައިސާތައް ޓްރާންސްފާކޮށް އެ ނަގުދު ފައިސާގެ ގޮތުގައި ނަގައިގެން ގެންދަނީ ރައީސް ޔާމީން ދިރިއުޅުއްވާ ގެކޮޅަށް ކަމަށެވެ.\n"އެ ގޭގައި އެ ފައިސާތައް ގުނަނީ، އެ ގޭގެ ކޮޓަރިއެެއްގައި އެ ގޭގައި އުޅޭ ބަންގާޅީއަކާއެކު ފައިސާތައް ގުނުމުގެ މަސައްކަތް ރައީސް ކުރެއްވީ، އެގޮތުގެ މަތިން 80 މިލިއަން ޑޮލަރު އެ ގެއަށް ވެއްދި،" އަދީބު ވިދާޅުވި އެވެ.\nއެމްއެމްޕީއާރްސީގެ ތެރެއިން ގެއްލިގެން އުޅެނީ 80 މިލިއަން ޑޮލަރު ކަމަށްވާއިރު އޭގެ ތެރެއިން އެއް މިލިއަން ޑޮލަރު ރައީސްގެ އެކައުންޓަށް ޖަމާކޮށްފައިވާ ކަމަކީ ލިޔެކިޔުންތަކުން ފެންނަން އޮތް ކަމެއް ކަމަށް ވެސް އަދީބު ވިދާޅުވި އެވެ.\nވަރަށް ޖޯޝުގައި ވާހަކަ ދައްކަވަމުން އަދީބު ވިދާޅުވީ، އޭނާގެ މައްޗަށް ކޮށްގެން އުޅޭ ދައުވާތަކަކީ އެ ވައްކަން ފޮރުވުމަށާއި ފައިސާގެ ދަހިވެތިކަމުގައި ކޮށްފައިވާ ދައުވާތަކެއް ކަމަށެވެ.\nކުރީގެ ނައިބު ރައީސް އަހުމަދު އަދީބު މޯލްޑިވްސް ޕޮލިސް ސާވިސް އެމްއެމްޕީއާރުސީ އޮޑިޓު ރިޕޯޓް


Ep. 19 — Thy Furaanaige Dhirumey | Safuhaa\nމުސްކާން ގެއަށް އައިސް ވަންއިރު ރަމްލާ އޭނާ ލަސްވެގެން ދެކޮޅަށް ހިނގާލަ ހިނގާލާ ހުރިގޮތުން ސަމާލުކަން ދެވުނެވެ. "ދަރިފުޅު ކައިރީ ވާހަކައެއް ބުނަންވެފަ މިހުރީ." މުސްކާން ހަމަ ފެނުނުއިރަށް ރަމްލާ ބުނެލިއެވެ."ވަރަށް ނިދި އައިއްސަ މިހުރީ މަންމާ. މާދަން ބުނަންވީއެއްނު." މުސްކާން އާފުރިލާފައި އެދުނެވެ. ރަމްލާ އެދަރިފުޅަށް ފުންކޮށް ބަލައިލާފައި އެންމެފަހުން އެއްބަސްވެ ބޯޖަހައިލިއެވެ. މާދަމާއަކީ ބަންދު ދުވަހަކަށް ވާތީ މާ ރަނގަޅަށް ހަމަޖެހިލައިގެން އެވާހަކަ ދެއްކިދާނެއެވެ. "ތޭންކްސް މަންމާ. ގުޑްނައިޓް!" މުސްކާން ޅަކުއްޖެއްހެން ދުވެލާފައި ގޮސް ކޮޓަރިއަށްވަދެ ދޮރު ލައްޕައިލިއެވެ. އެކަމަކު އެއުފާވެރިކަމާއި ހަމަޖެހުމަކީ އެކަނި މަންމަ ކުރިމަތީ ދައްކައިލި ކުލައެކެވެ. ދޮރުން އެތެރެ ވެވުމާއެކު ގަނޑުވެފައި ހުރި ބުދެއްހެން ދޮރުފަތުގައި ލައްގަނެލައިގެން ހުރެފައި މަޑުމަޑުން ސޮއްސާލައިގެން ތިރީގައި އިށީންދެއްޖެއެވެ. މެއާއި ހަމައަށް އުފުލާލެވުނު ދެކަކޫ މަތީގައި ކޯތާފަތުގެ އެއްފަޅި ޖައްސާލައިގެން އިނދެފައި އިރުކޮޅަކުން ތިރީގައި އޮތް ދަބަސްތެރެއިން ކޮންމެވެސް އެއްޗެއް ނެގިއެވެ. އެއީ އައިޒަންގެ އައިޕޮޑެވެ. ހެޑްސެޓް އަޅައިލުމާއެކު އައިޒަންގެ ޕްލޭ ލިސްޓްގެ އެންމެ ކުރީގައި އިން ލަވަ "ހެޔޮ ހާލުގާ"ގެ އަޑު އިވިގެން އަންނަން ފެށިއެވެ. ލަވައިގެ ކޮންމެ ތަންކޮޅަކުން ތަކުރާރުކޮށް ހިނިތުންވެ ހުރުމަށް ބުނަމުންދިޔައިރު ކަރުނައިގެ ތެރެއިންވެސް މުސްކާން ހިނިތުންވެލިއެވެ. އެއީ އޭނާގެ އައިޒަން އެންމެ ބޭނުންވި ގޮތެވެ. އައިޒަން ބޭނުންވަނީ އޭނާ އަބަދުވެސް ހިނިތުންވެފައި ހުރުމަށެވެ. ކިޔަވައިގެން މޮޅު ކުއްޖަކަށް ވުމަށެވެ. އައިޒަން ނެތަސް އޭނާ ދުނިޔޭގައި ހުރިހާ ދުވަހަކު ހިނގާނީ އައިޒަން ދެއްކި މަގުންނެވެ. ހާސިލް ކުރަން މަސައްކަތް ކުރާނީ އައިޒަންގެ އުންމީދު ތަކެވެ. މިއަދު އޭނާގެ އުފަލަކީ އެއީއެވެ. އަޒުމަކީ އެއީއެވެ. އެއީ އައިޒަން ފަޚުރުވެރިވާފަދަ ކުއްޖަކަށް ވުމެވެ.\nވަރުބަލިވެގެން މުސްކާން އޮށޯވެލީ ކާޕެޓްމަތީގައެވެ. ސީލިންގަށް ހުއްޓާލެވިފައި އޮތް ދެލޯ މެރުނުއިރު ކަންފަތުގައި ހަރުލާފައި ހުރީ އަނެއްކާވެސް އައިޒަންގެ ލިސްޓުން އިތުރު ލަވައެކެވެ.\nދެބަދޭތެރޭ އޮވެ އޭނާއަށް ފެނުނީ އައިޒަން އޭނާގެ ކުރިމަތީ އިނދެގެން އެލަވަ ކިޔައިދެމުން ދިޔަ ތަނެވެ. ކިރިޔަ ކިރިޔާ ހުޅުވާލެވިފައި ހުރި ލޮލުގެ އެސްފިޔަތައް ބަރުކަމުން އިތުރަށް އެންމެ ތަންފުކެއްވެސް ހުޅުވައެއް ނުލެވުނެވެ. ހަތަރެސްފައި ގަނޑުވެފައިވާއިރު ހަރަކާތެއް ނުގެނެވުނެވެ. ލަވަ ނިންމާފައި ބަލަން އިނުމަށްފަހު އައިޒަންގެ އާދައިގެ މަތިން ތިރިވެލާފައި ނުހަނު ލޯބިން އޭނާގެ ނިއްކުރީގައި ބޮސްދިނެވެ. އެލުއި ބީހިލުން މުސްކާންގެ ހުރިހާ ނާރަކަށް ރާޅުބާނިތައް ފޮނުވައިލިއެވެ.\nފަތިހު ހޭލެވުނީ ފިނި ބޮޑުވެގެންނެވެ. ކޮޓަރީގައި ޖަހާފައި ހުރި ފަންކާގެ އިތުރަށް ހުޅުވާފައި ހުރި ކުޑަދޮރުންވެސް ވައި ވަންނަމުން ދިޔަކަން އިހްސާސްވީ ވަޔާއެކު ހަރަކާތް ކުރަމުންދިޔަ ދޮރުފޮތިގަނޑު ފެނިފައެވެ. މުސްކާން ތެދުވެފައި އަވަހަށް ގޮސް ކުޑަދޮރު ލައްޕާ ބަންދު ކުރިއެވެ. ރަނގަޅަށް ނިދި ނުލިބުމުގެ ސަބަބުން ބަރުވެފައިވާ ބޮލުގައި ދެއަތުން ހިފަހައްޓާލައިގެން ހުރެފައި ފާޚާނާއަށް ވަދެ ވުޟޫ ކޮށްލިއެވެ. ފަތިސް ނަމާދަށްފަހު ބަދިގެއަށް ވަދެ ކޮފީތައްޓެއް ބޯލުމުން ފިނީގެ އުނދަގޫ ކެނޑި ހަށިގަނޑަށް އަރާމުވިއެވެ. މުސްކާން އެތާ ހުއްޓާ ރަމްލާ ހޭލައިގެން ނިކުމެފައި އަވަހަށް ތެދުވީތީ ހައިރާންކަން ފައުޅު ކުރިއެވެ. ފަތިސް ނަމާދަށްފަހު ހޭލާ ހުރުމުގެ ބަދަލުގައި އޭނާ އަބަދުވެސް އިޚުތިޔާރު ކުރަނީ އިތުރު ނިދިކޮޅެކެވެ.\n"މިއަދު ހަމަ ހިތަށްއެރި ގޮތް." މުސްކާން މަންމައަށް ބަލާލައިފައި ޖަވާބުދިނެވެ. ރަމްލާ ނާސްތާ ތައްޔާރު ކުރަން ފަށައިގަތުމުން މުސްކާން އިނީ މޭޒުކައިރީގައި ފޯނާ ކުޅެލަ ކުޅެލައެވެ. އިރުކޮޅަކުން ފަހަރަކު މީހަކު ހޭލައިގެން ތިރިއަށް އަންނަން ފެށިއެވެ. ޝުހާދު ބޫޓަށް އަރާލައިގެން ބޭރުން އައީ ދުވެފައެވެ. ދަލުން ތެމި ފޯވެފައި ހުރެގެން ފްރިޖުން ޖޫސް ޕެކެޓެއް ނަގައި އަނގައަށް ދެކޯވަރެއް ވަރު އަޅައިގެން ބޯލިއެވެ. ބައްޕައާ ބޭބެއަށް ކޮފީ ހަދައިދިނީ މުސްކާންއެވެ. އެމީހުން ނިކުމެގެން ދިޔައިރު މަންމަގެ ނަޒަރު އެމޫނަށް ހުރިކަން މުސްކާންއަށް ފާހަގަވިއެވެ. އޭނާ ޖޯޑުތައް ދޮވެ ނިންމާފައި ބޭރަށް ނިކުތުމުގެ ބަދަލުގައި އިށީންދެލީ މަންމައަށް ކުރިމަތިލައިގެން އަނެއްކާވެސް މޭޒު ދޮށުގައެވެ.\n"ދެން ބުނެބަލަ މަންމަ ތިބުނަން އުޅޭ އެއްޗެއް." މުސްކާން ފުރުސަތު ދީފައި އަޑު އަހަން ވެގެން އިނެވެ. ރަމްލާ ފުން ނަޒަރެއް ދީފައި އަތުގައި ހުރި ފުއްތައް ސާފު ކުރުމަށްފަހު އައިސް ހުއްޓުނީ މުސްކާންގެ ކުރިމައްޗަށެވެ. މަންމަގެ މިހަރަކާތުން މުސްކާން ސީރިއަސްވީ ދައްކަން އުޅެނީ ބޮޑުވާހަކައެއް ކަމަށް ހީކޮށްފައެވެ. "މަންމަ ތިހެން އަނގައި ނުބުނެ ހުރީމަ އަހަރެން ބިރުގަނޭ." މުސްކާންއަށް ކެތް ނުވެގެން ބުނެފިއެވެ. އޭރު ރަމްލާ އެމޫނަށް ބަލައިލާފައި ވާހަކަދައްކަން އުދަނގޫވެގެން އުޅޭފަދަ ގޮތަކަށް ދުރުބަލާލީއެވެ.\n"މަންމަ ނުދައްކާނަން ބިރުގަންނަ ވާހަކައެއް. އެކަމަކު މީ ދަރިފުޅުގެ މަންމައަށް ވީތީ މިގޮތަށް ވާހަކަދައްކާލަން މިޖެހުނީ. ދަރިފުޅާ މުސްކާން. މަންމަ ޤަބޫލު ކުރަން ދަރިފުޅު މިދުނިޔޭން ހަމައެކަނި ލޯބިވީ އައިޒަންދެކެކަން. އެނގޭ އައިޒަން ހިތުން ފުހެލަން ފަސޭހަ ނުވާނެކަން. އެކަމަކުވެސް މަސައްކަތް ކުރީމައެއްނު ކުރިއަށް ދެވޭނީ. މިހާރު އައިޒަން ނިޔާވިފަހުންވެސް އަހަރަކަށްވުރެ ގިނަ ވީ. މަންމައަކަށް ހިއެއް ނުވޭ ދަރިފުޅު ތިއުޅޭ ގޮތަށް ބަލާފަ ދުވަހަކު މީހަކާ އިންނަން ހިޔާލު ކުރާހެނެއް. މަންމަ ކޮންމެހެން މަޖުބޫރެއް ނުވެސް ކުރާނަން އެހާ އަވަހަށް ދަރިފުޅު މީހަކާ ދެވާކަށް. އެނގޭ ހާސިލް ކުރަން ބޭނުން އެތައް އުންމީދުތަކެއް އަދިވެސް ހުރިކަން. އެކަމަކުވެސް މަންމަ ކަންބޮޑުވޭ ދަރިފުޅު އެކަނިވެރިކޮށް އުޅޭތަން ފެނުނީމަ. މަންމަ އެކުވެރިންގެ ތިއުމުރުގެ ދަރިން މީހުނާ އިނދެގެން އެހެރަ އުޅެނީ. މަންމައަށް އެތަން ފެނުނީމަ ފާހަގަ ކުރެވެނީ ދަރިފުޅު ފިރިހެނަކާ އަނގައިންވެސް ނުބުނެ އުޅޭކަން." ރަމްލާގެ ވާހަކަ އެހިސާބަށް ދިޔަތަނާ މުސްކާން އެއަތުގައި ހިފާލުމުން ކުއްލިއަކަށް މެދުކަނޑާލެވުނެވެ. ބަލަން ހުއްޓާ މުސްކާން ހިނިތުންވެފައި ތެދުވީ ކޮޅަށެވެ.\n"މަންމާ. އަހަރެން ހާދަ އުފާވޭ ތީ އަހަރެންގެ މަންމައަށް ވީމަ. ޔޫ އާ ދި ބެސްޓް. އެކަމަކު މަންމާ އަހަރެން އެކަނިވެރިއެއް ނޫނޭ. އަހަރެން މިއުޅެނީ ނުހަނު އުފަލުގަ. އުފަލުގަ ހުރުމަށް ލޯބިވެރިއެއް ނޫނީ ފިރިއެއް މަޖުބޫރެއް ނޫނޭ މަންމާ. އެހެންނޫނަސް އަހަރެން އަދި އެހާ އުމުރުން ދުވަސްވީއެއްވެސް ނޫނެއްނު މަންމާ. އަހަރެން ބޭނުން އަދި ނިކަން މައްޗަށް ކިޔަވަން. އޭގެ ފަހުން އަހަރެން ތިކަހަލަ ކަމަކާ ވިސްނާނީ. އެހެންވީމަ މަންމަ ކުރަންވީ ކަމަކީ އަހަރެންނަށް ހިތްވަރުދޭން ހުރުން. އަހަރެން މިއަށްވުރެވެސް މައްޗަށް ކިޔަވައިގެން ވާނީ މަންމަ ފަޚުރުވެރިވާފަދަ ކުއްޖަކަށް." މުސްކާން ހިނިތުންވެފައި ދައްކަމުންދިޔަ ވާހަކައިގެ ތެރެއިން ލޮލުގެ ކަނުން ކަރުނަ ފައުޅުވެގެން ދިޔަ ހިނދު ރަމްލާގެ ހިތަށް އަސަރު ކުރިއެވެ. ދެއްކިވާހަކަ މުޅިން ނުނިމެނީސް އޭނާ މުސްކާން ގެނެސް މޭގައި ޖައްސާލައިފިއެވެ. މުސްކާންއަކީ އަންހެން ކުދިންނަށް މިސާލެކެވެ. އަންހެންކުއްޖަކަށް ވިއޭ ކިޔާފައި އޭނާ ކިއެވުމަށް ކުރާ އުންމީދުތައް އެންމެ ތަންފުކެއްވެސް ކުޑައެއް ނުކުރެއެވެ.\nމެންދުރުވެގެން އައިއިރު ނުހަނު ހޫނު ގަދައެވެ. މުސްކާން ގޭގައި އުޅޭ ދުވަހެއްވެ ހާއްސަ އެއްޗެއް ކައްކާލަން ބަދިގޭގައި އުޅުނީ އެކަންޏެވެ. އަތްކުރު ޓީޝާޓް ކޮޅަކާއި ދޫ ހަރުވާޅެއްގައި އޭނާ ހުރީ ބޮލުގައި ހުޅިއެއްވެސް ޖަހާފައެވެ. އެވަރުންވެސް ނިއްކުރިމަތިން އެލިފައިވާ ބައި ކަންފަތް ކައިރިން ނެއްޓިގެން މޫނަށް ނިވާ އަޅައި ގޯނާ ކުރަމުން ދިޔައެވެ. ދެއަތުގައި ކައްކާއެއްޗެހި ހޭކިފައި ހުރެގެން އެއިސްތަށިކޮޅު ދުރުކޮށްލާނެ ގޮތެއް ނޭނގިގެން އަނގައިން ފުމެނިކޮށް ބަދިގެއަށް މީހަކު ވަންހެން ހީވިއެވެ. މުސްކާން އެނބުރި ބަލާލިއިރު ފެންނާކަށް ނެތެވެ. ދެމީހަކު އެތާހުރެފައި ފުރަގަހުގައި ހުރި ކަބަޑު ފުރަގަހަށް ތިރިވިކަމެއް އޭނާއަށް ރޭކައިލާނީ ކިހިނެތް ހެއްޔެވެ؟\nމުސްކާން ރުޅިގަދަވެގެން އަނގައަށް ގޮތެއް ހަދާލައިފައި އަނެއްކާ ފުމެލަން އުޅެނިކޮށް އޭނާ ސިއްސުވާލައިފައި ބާރުގަދަ އަތަކުން، މޫނު ނުއެނބުރޭނެހެން ބޮލުގެ ދެފަރާތުން ބާރަށް ހިފަހައްޓާލައިފިއެވެ. "ކާކު؟ ޝުހާދުބޭބެތަ؟" މުސްކާން ތެޅިގެންފައި ސުވާލުކުރިއިރު އަތުގައި އޮތް ދޭފަތްވެސް ތިރިއަށް ވައްޓައިލިއެވެ. އެވަގުތު ލީވާން ހިނިއައިސް ހުރެގެން އެއް އަތް ނަގާފައި އެއަތުން މުސްކާންގެ އިސްތަށިކޮޅު ގެނެސް ކަންފަތް ކައިރިއަށް ލައްވާލިއިރު އިޝާން ދާދި ކައިރީ ހިނި އައިއްސައި ބަލަން ހުއްޓެވެ.\n"ދެން އެނބުރުނަސް އޯކޭ." ލީވާން ވާހަކަދެއްކި އަޑާއެކު ބޮލަށް ދޫލިބުމުން މުސްކާން އެނބުރި ބަލާލައިފައި ފާޑަކަށް ރަކިވިއެވެ. އެހާ ހަޑިކޮށް ބަދިގެތެރޭ އުޅެނިކޮށް މިދެމީހުން މިތަނަށް ވެއްދީ ކާކު ހެއްޔެވެ؟ އޭނާ ތުންގަނޑަށް ގޮތެއް ހަދާލައިފައި ނޫންކަމަށް ހެދެން ވެގެން ސިންކު ކައިރިއަށް ޖެހި އަތްދޮންނަން ފެށިއެވެ.\n"މުޝްޕޮޓޭޓޯ މަންމަ އަހަރެމެން ވައްދާފަ ބުނީ ބަދިގޭގައޭ ވީ. ދޯ އިޝާން." ލީވާން ހުރީ ހަމަޖެހިލާފައެވެ. "ދެން މަންމަ އެހެން ބުންޏަސް ތިދެމީހުން މިތަނަށް ވަންނާކަށް ނުވެއެއްނު. ގޭގަ އުޅޭއިރުވެސް ވަންނަ ތަނެއް ނޫނެއްނު ބަދިގެ މީ. ދޭ ބޭރަށް ކާއެއްޗެހީގެ ވަސް ހިފައިފާނެ." މުސްކާން އެނބުރިފައި ވާހަކަދެއްކިގޮތުން ލީވާން ހީގަތީ ޖޯކެއް ކިޔައިދެވިގެން ކަހަލަ ގޮތަކަށެވެ. "ތިއުޅެނީ އަހަރުން ފޮނުވާލަން ދޯ. ބައި ދަ ވޭ ކޯއްޗެއް ތި ކައްކަނީ؟ ޕޮޓޯޓޯތަ؟" ލީވާން ހީހީފައި ކުރި ސުވާލަކުން އިޝާން ގާތަށްވެސް ހިނިއައެވެ. އެވަގުތު މުސްކާންއަށް ވިސްނުނު އެންމެ މޮޅު ގޮތަށް ކަންތައް ކުރަންވެގެން ކަބަޑެއް ތެރޭހުރި ޓަށްޕަކުން ގޮދަންފުށް މުށެއް ނަގާ މުށްމަޅާލުމާއެކު ދެމީހުން ގެއްލުނީ ވިދުވަރެއް ހެންނެވެ. އެހިސާބުން ދެން ހުނުމުގެ އަޑު ގުގުމާލައިފައި ހުރީ މުސްކާންގެއެވެ. އޭނާ ފުށްތައް އޮއްސާލައިފައި އެކަނި ހުރެގެން އެތައް އިރަކު ހުނެވެ.\nއެމީހުން އައި ސަބަބު ހާމަކުރީ ކާން ތިބެފައެވެ. ބަންދު ދުވަހަކަށް ވުމުން މާބޮޑަށް މުސްކާން ހަނދާންވެގެން އައީކަމަށް ލީވާން ބުނެލިއެވެ. އިޝާން އެއްޗެއް ނުބުނެ އިނަސް އޭނާ ހިތުގެ އަޑިން ތާއީދު ކުރިއެވެ. އެންމެ އިރުކޮޅަކަށް އެސޫރަ ލޮލަށް ނުފެނުނަސް ހިތް ތެޅެނީ އޮބި ނޯންނަ ވަރަށެވެ. ދެރައީ އެކަން ފައުޅު ކުރާނެ ހިތްވަރު އޭނާއަށް ދުވަހަކުވެސް ކުރަން ނުކެރޭނެތީއެވެ.\nއިޝާން ކުރިން ނިންމާފައި ނިކުމެ ސިޓިންރޫމްގައި އިނދެގެން މިއަދުވެސް ބެލުނީ ފާރުގައި ހަރުކޮށްފައި ހުރި ފޮޓޯލޯގަނޑު ތަކަށެވެ. ރަމްލާ ކޮޓަރިން ނިކުތްއިރު މިމަންޒަރު ފެނުނެވެ. އޭނާ ކައިރިވެފައި ދުފާ އެއްޗެހި ބޭނުންތޯ އެހުމުން އިޝާން ބޯޖަހާލައިފައި އިނެވެ. އިރުކޮޅަކުން ރަމްލާ ދުފާ ތަބައް ގެނެސް އިޝާން ކުރިމަތީ ބަހައްޓާފައި އެތާހުރި އެހެން ސޯފާއެއްގައި އިށީންދެލިއެވެ.\n"ފޮޓޯގައި ކަނާތްފަރާތަށް އެހުރީ މުސްކާންގެ ކާކު؟" އައިޒަން ރަމްލާ ކުރެން އެހިއެވެ. އެވަގުތު ރަމްލާ ބުނެދިނީ އެއީ މުސްކާންގެ ދޮންބެ ކަމެވެ. ކެންސަރު ބަލީގައި ޒިހާން ނިޔާވެދިޔަ ދުވަސްތަކުގެ ވާހަކަ ކުރުގޮތަކަށް ކިޔައިދިނުމުން އިޝާންގެ ހިތަށް އެތައް ގޮތެއްވިއެވެ. އެނާޒުކް އަންހެންކުއްޖާ ނުއުފުލާ ވޭނެއް ކޮބައި ހެއްޔެވެ؟ އެންމެ ފުރަތަމަ ލޯބިވާ ދޮންބެއެވެ. ދެން ލޯބިވެރިޔާއެވެ. އައިޒަންއެވެ. އޭނާ މުޅި އުމުރު ދުވަހު މަސައްކަތް ކުރިއަސް މުސްކާންގެ ހިތުން އެހިތާމަތައް ފިލުވައިދެވޭނެ ކަމެއް ނޭނގެއެވެ. އަދި އެހިތުން ޖާގައެއްވެސް ލިބޭނެ ކަމެއް ނޭނގެއެވެ. ހަމައެކަނި އޮތީ ކުރެވޭ އުންމީދެކެވެ. ޔަޤީންކަމެއް ނެތް ކަނިފަށެކެވެ. ޖެހިލާ އެންމެ ވައިރޯޅިއަކުން އެކަނިފަތް ނިވިގެން ދާނީ ކޮންއިރަކު ކަމެއް ނޭނގެއެވެ. އެކަމަކު އޭނާއަށް އެއް ކަމެއް ޔަޤީނެވެ. އެއީ އަރައިގެން އޮއްސޭ ކޮންމެ ދުވަހަކާއެކު ހިތުގައި މުސްކާންގެ މައްޗަށް އޮތް ލޯބި އިތުރުވެގެން ދާނެކަމެވެ. އިޝާން ބޭނުންވިއަސް ދެން އެއީ ކޮންޓްރޯލްގައި ނެތް ކަމެކެވެ. އާއެކެވެ. އޭނާގެ ހިތަކީ މިހާރު އޭނާގެ އެއްޗެއް ނޫނެވެ. އެއީ މުސްކާންގެ އެއްޗަކަށް ވެ ނިމިއްޖެއެވެ.\nޝައިލީންގެ ހިތުގައި ޓަކިދެމުން ދިޔަ ޝައްކުގެ ވާހަކަ އޭނާ ބުނީ ސަނާ ކައިރީގައެވެ. އިއްތިފާޤުން ސަނާ އެއީ މާކުރިއްސުރެ މުސްކާން އެއާއިލާ ކުއްޖަކަށް ހަދާނެ ގޮތަކާމެދު ވިސްނަމުންދިޔަ ފަރާތެވެ. އެހިސާބުން ޝައިލީންއާ ސަނާގެ ލޯ އަބަދު އިޝާންގެ ހަރަކާތްތަކަށް ހުންނަން ފެށިއެވެ. އެހެން މީހުންނަށް ފާހަގަ ނުވިއަސް އިޝާންގެ ކޮންމެ ހަރަކާތަކާއި އަމަލެއްގައި ފޮރުވިފައި އޮތް ލޯބި އެމީހުން ކުރިމަތީ ހާމަވިއެވެ. ލީވާންއާ އިފްހާމްގެ ނަޒަރުގައި މުސްކާން އެއީ އެއްބަނޑު ކުއްޖެއްކަމަށް ދެކުނަސް އިޝާންގެ ނަޒަރު އެކަނިވެސް ހާސް ތަފާތެވެ. ކިރިޔާ ފުރުސަތެއް ލިބުނަސް ސިއްރުން ބަލައިލުމާއި ކޮންމެ ކަމެއްގައި މުސްކާން އިސްކޮށްފައި ވެވުނު ވަރަކުން ހުރިހާ ކަމެއް ކޮށްދޭތަން އެމީހުން ދެކެއެވެ. ޔަޤީންވުމުން ސަނާ އެންމެފަހުން ނާޝިދުގެ ކަންފަތާއި ހަމައަށް ގެންދިޔައެވެ. އެހިސާބުން ދެން އެމީހުންގެ ވިސްނުމާއި ގުޅުނީ މުސްކާންގެ މަންމައާ ހަމައަށް ގެންދިއުމެވެ. ވެދިޔަ ހުރިހާ ކަމަކަށްފަހު މުސްކާން އެހާ އަވަހަށް އެކަކާއިވެސް ކައިވެނި ނުކުރާނެކަން އެނގުނަސް އެމީހުން ބޭނުންވަނީ މުސްކާންގެ އާއިލާގެ ރުހުމާއި ޔަޤީންކަމެވެ. އެހެން ދިމާއަކަށް މުސްކާން ގެއްލިގެން ނުދާނެ ކަމުގެ ގެރެންޓީއެވެ.\nސަނާ އެވާހަކައާއިގެން ރަމްލާ ކައިރިއަށް އައި ދުވަހަކީ ފުދޭ ވަރަކަށް ވިއްސާރަ ދުވަހެކެވެ. މުސްކާން އޭރު ޑިއުޓީއަށް ގޮސް ހުރީ ވާރޭ ވެހޭތީ ނާދެވިފައެވެ. ތުނިކޮށްލިއަސް ތެމިފައި އޮންނައިރު ފަސޭހައިން ސައިކަލު ކަހައިލާގޮތް ވާނެއެވެ.\n"މިހާ ވިއްސާރަ ދުވަހެއްގައި ކުއްލިއަކަށް ބައްދަލު ކުރަން އައީމަ އަހަރެން މިހުންނަނީ ކަންބޮޑުވެފަ؟ އަނެއްކާ ގޯހެއް ހިނގީތަ؟" ރަމްލާ ބަދިގެއިން ނިކުތްއިރު ތަބަކުގައި ހުރި ދެ ސައިތަށި ކުޑަމޭޒުމަތީ ސަނާއާ ނާޝިދު ކުރިމަތީ ބަހައްޓަމުން ވާހަކަދެއްކިއެވެ. "ނޫނޭ. ތިހެން ހީނުކުރޭ. ކަމެއް ގޯހެއް ނުވޭ. އެކަމަކު އަހަރެމެންގެ ވަރަށް ބޮޑު އެދުމެއްގެ ވާހަކަ ދައްކަން މިއައީ." ސަނާ ހީލާފައި ސައިތަށި ނެގުމަށްފަހު ނާޝިދު އަތަށް ދީފައި އަނެއް ތަށި އަމިއްލަ އަތްމަތީ ބަހައްޓައިލިއެވެ.\nރަމްލާ ކުޑަކޮށް ހަމަޖެހިފައި ފުން ނޭވައެއް ދޫކޮށްލުމަށްފަހު ކުރިމަތީ ހުރި ގޮނޑީގައި އިށީންދެ އިންދާ ޣަފޫރުވެސް ކޮޓަރިން ނިކުމެގެން އަތުވެއްޖެއެވެ. "އަހަރުމެން ދައްކަން މިއުޅެނީ މުސްކާންގެ ވާހަކަ." ސަނާ ނާޝިދުއަށް ނަޒަރެއްދީފައި ކުޑަގޮތަކަށް އޮޅުންފިލުވައިދިނެވެ. "މުސްކާންއޭ؟ މުސްކާންގެ ކޮން ވާހަކައެއް؟" ޣަފޫރު ލޮލުގައި އިން އައިނު ނަގާފައި ކަންބޮޑުވެގެން އަންހެނުންނަށް ބަލައިލިއެވެ. "ކަމެއް ގޯސްވީއެއް ނޫން. މުސްކާންއަށް ރަނގަޅު ގޮތެއް ވާން އެދޭތީ އެވާހަކަ ބުނަން މިއުޅެނީ. އަހަރުމެން ދެކެނީ މުސްކާން އެއީ އަހަރުމެން ދަރިއެއް ކަމަށް. އަހަރެމެން ވިސްނަން އޭނަގެ ދިރިއުޅުމާމެދު. އައިޒަން ވަކިވެދިޔަ ފަހުން މާބޮޑަށް ވިސްނޭ. ކުރިން އެންމެ ކަންބޮޑުވަނީ މުސްކާން އެހެން ކުއްޖަކާ ކައިވެނިކޮށްގެން އަހަރުމެންނާ ދުރުވެދާނެތީ. އެކަމަކު އެނުތަނަވަސްކަން ފިލުވައިލާނެ ގޮތެއް އަހަރުމެންނަށް ފެނިއްޖެ މިހާރު." ސަނާގެ ވާހަކައިން ރަމްލާމެން ދެމަފިރިންނަށް މާބޮޑު އެއްޗެއް ނުވިސްނުނެވެ. އެދެމީހުން އެކަކު އަނެކަކަށް ބަލާލައިފައި އަނެއްކާވެސް ސަނާއަށް ބަލަން ފެށީ އިތުރަށް އޮޅުންފިލުވައި ދިނުމަށް އެދިއެވެ.\n"އަހަރުމެންގެ އިޝާންއާ މުސްކާންއާ ގުޅެން އަހަރުމެން ބޭނުންވަނީ." ސަނާ ހާމަކޮށްލިއެވެ.


ދައުވާގެ ލިޔުންތައް އާޒިމާއާ ހަވާލުކޮށްފި\nނާޒިމް ހަސަން 11 ޖުލައި 2019\nރައީސް އޮފީހުގެ ކުރީގެ ލީގަލް އެފެއާޒް މިނިސްޓަރު އައިޝަތު އާޒިމާ ޝަކޫރުގެ މައްޗަށް އުފުލާފައިވާ މަނީ ލޯންޑާ ކުރުމަށް މަގުފަހިކޮށްދިނުމުގެ ދައުވާއާ ގުޅޭ ލިޔުންތައް ހަވާލުކޮށްފި އެވެ.\nއާޒިމާއަށް ލިޔުންތައް ހަވާލު ކޮށްފައި ވަނީ މިއަދު ހެނދުނެވެ. އޭނާގެ ފަރާތުން ކޯޓަށް ވަޑައިގެންނެވީ ބޭބެ، އަލީ އާމިރެވެ.\nމީގެ ކުރިން ވެސް އާޒިމާއަށް ލިޔުންތައް ހަވާލު ކުރުމަށް މަސައްކަތް ކުރި އެވެ. ނަމަވެސް ޗިޓް ހަވާލު ނުކުރެވިގެން އެކަން އޮތީ ނުވެ އެވެ. އޭނާ މީގެ ދުވަސްތަކެއް ކުރިން އުޅުއްވީ ރާއްޖެއިން ބޭރުގަ އެވެ. މިފަހުން ވަނީ ރާއްޖެ ވަޑައިގެންފަ އެވެ.\nޖިނާއީ އިޖުއާތުގެ ގާނޫނުގައިވާ ގޮތުން ލިޔުންތައް ހަވާލުކޮށް މައްސަލާގެ އިބްތިދާއީ އަޑުއެހުންތައް ފަށަން ޖެހެ އެވެ.\nފުލުހުން ތުހުމަތުކުރާ ގޮތުގައި އާޒިމާ މަގުފަހިކޮށްދީފައިވަނީ ކުރީގެ ރައީސް އަބްދުﷲ ޔާމީންއަށް ތުހުމަތު ކުރެވޭ މަނީ ލޯންޑްރިންގެ މައްސަލާގަ އެވެ. އާޒިމާ ވަނީ ރައީސް ޔާމީންގެ ވަކީލްކަން ކުރައްވާފަ އެވެ.\nދޮގު މައުލޫމާތު ދިން ކަމުގެ ދައުވާ ވެސް އާޒިމާއަށް ކުރެ އެވެ. އެ ދައުވާ ކުރަނީ އެންޓި ކޮރަޕްޝަން ކޮމިޝަނުން ހިންގި ތަހުގީގަށް ރައީސް ޔާމީންގެ ފަރާތުން ހަގީގަތާ ހިލާފު މައުލޫމާތަކެއް އާޒިމާ ދެއްވާފައިވާތީ ކަމަށް ބުނެ އެވެ.\nއަރުޝީފަށް ނެގީ 11/07/2019 10:47\nއެންމެފަހުން އަޕްޑޭޓްކުރީ 11/07/2019 10:47\nޟަމްރަތު އަޙްމަދު3މިނެޓު ކުރިން\nޖަޢުފަރު ރަޝީދު5މިނެޓު ކުރިން


BML in Dhangehchah thimaavehtta rahtehi kothalhu hadhiyaa kohfi | Mihaaru\nބީއެމްއެލުން ވަނީ އދ. ދަނގެތީގެ ގެތަކަށް ތިމާވެއްޓާ ރައްޓެހި ކޮތަޅުތައް ހަދިޔާކޮށްފައި-- ފޮޓޯ: ބީއެމްއެލް\nބީއެމްއެލް އިން ދަނގެއްޗަށް ތިމާވެއްޓާ ރައްޓެހި ކޮތަޅު ހަދިޔާކޮށްފި\n07 އޯގަސްޓް 2019 - 07:053comments\nބޭންކް އޮފް މޯލްޑިވްސް (ބީއެމްއެލް) އިން އދ. ދަނގެތީގެ ގެތަކަށް ތިމާވެއްޓާ ރައްޓެހި ކޮތަޅުތައް ހަދިޔާކޮށްފި އެވެ.\nމިއީ ބީއެމްއެލްގެ "އަހަރެންގެ ބޭންކް ކޮމިއުނިޓީ ފަންޑު" ގެ ދަށުން ކުރިއަށް ގެންދިޔަ ޕްރޮޖެކްޓެކެވެ. މިއީ އެ ފަންޑުގެ ތިން ވަނަ ޕްރޮޖެކްޓެވެ.\nދަނގެއްޗަށް މި ޕްރޮޖެކްޓް ރަސްމީކޮށް އިފްތިތާހު ކުރުމަށް ވަނީ އެ ރަށުގެ ކޮންމެ ގެ އަކަށާއި މުއައްސަސާތަކަށާއި ގެސްޓް ހައުސްތަކަށް ތިމާވެއްޓާ ރަށްޓެހި ކޮތަޅު ހަދިޔާ ކުރަން ފަށައިފަ އެވެ. އަދި އެއް ފަހަރު ބޭނުންކޮށް، އުކައިލެވޭ ޕްލާސްޓިކުގެ ސަބަބުން ތިމާވެއްޓަށް ލިބޭ ގެއްލުމާ ގުޅޭ ގޮތުން ދަނގެތީގެ ސްކޫލް ކުދިންނަށް މައުލޫމާތު ދިނުމުގެ ހަރަކާތެއް "ޒީރޯވޭސްޓްއެމްވީ" ގެ ފަރާތުން ބޭއްވި އެވެ.\nބީއެމްއެލްގެ ޕަބްލިކް ރިލޭޝަންސް މެނޭޖަރު މުހައްމަދު ސައީދު ވިދާޅުވީ، ތިމާވެއްޓާ ރައްޓެހި ޕްރޮޖެކްޓުތައް ކުރިއަށް ގެންދިއުމަށް އެ ބޭންކުން އިސްކަން ދޭނެ ކަމަށެވެ. އެގޮތުން، ދަނގެއްޗަކީ ތިމާވެށި ހިމާޔަތް ކުރުމުގައި ނަމޫނާ ރަށަކަށް ވުމަކީ ބީއެމްއެލްގެ އުއްމީދެއް ކަމަށް ވެސް އޭނާ ވިދާޅުވި އެވެ.\n"ތިމާވެށި ހިމާޔަތް ކުރުމާއި ތިމާވެއްޓާ ރައްޓެހި އެކި ޕްރޮގްރާމްތައް ހިންގުމަށް އެހީތެރިކަން ފޯރުކޮށްދިނުމަށް އަޅުގަނޑުމެން ވަރަށް ބޮޑު އިސްކަމެއް ދެން. އަޅުގަނޑުމެންގެ އުއްމީދަކީ ބީއެމްއެލް ކޮމިއުނިޓީ ފަންޑުގެ ދަށުން ހިންގޭ މި ޕްރޮގްރާމް ކާމިޔާބުކަމާ އެކީ ކުރިއަށް ގޮސް މި ރަށަކީ ތިމާވެށްޓާ ރަށްޓެހި އާދަކާދަ ދިރުވައި އާލާކުރާނެ، ނަމޫނާ ރަށަކަށް ވެގެން ދިއުން،" އޭނާ ވިދާޅުވި އެވެ.\nބީއެމްއެލްގެ ކޮމިއުނިޓީ ފަންޑުގެ ބޭނުމަކީ ހިލޭ ސާބަހަށް ކުރާ މަސައްކަތްތަކަށާއި ތައުލީމާއި ކުޅިވަރު ހަރަކާތްތަކުގެ އިތުރުން ތިމާވެށި ހިމާޔަތްކުރުން ފަދަ ކަންކަމަށް އަމާޒުކޮށްގެން ހުށަހަޅާ ޕްރޮޖެކްޓް ތަކަށް އެހީވުމެވެ. އެގޮތުން، ކޮންމެ ކުއާޓަރެއްގައި ފަސް ޕްރޮޖެކްޓް ހޮވައި، އެ ޕްރޮޖެކްޓުތަކަށް ކޮމިއުނިޓީ ފަންޑުން އެހީވުމަށް ވަނީ ނިންމައިފަ އެވެ.\nއިތުރު ލިޔުންތައް ބީއެމްއެލް އދ. ދަނގެތި އިޖްތިމާއީ ހަރަކާތް\nބީއެމްއެލްގެ ކޮމިއުނިޓީ ފަންޑުން ފަސް ރަށަކަށް އެހީވަނީ